JISAS

Winim

SANGUMA

NA OL KAIN KAIN PAWA

Neville Bartle I raitim

Long PNG, planti manmeri I save pret

long Sanguma Na Ol Kain Kain Pawa.

Tasol dispel buk inap helpim yu long

luksave olsem JISAS KRAIS I gat pawa

long winim sanguma.

NA YUN KEN STAP FRI LONG DISPELA PRET!

ISBN 9980 67 175 0, PAT 359 02 5000

Victory Books

Jisas I Winim

Sanguma

na

Ol Kain Kain Pawa

Neville Bartle

Jisas I Winim Sanguma Na Ol Kain Kain Pawa

Neville Bartle

©Victory Books 2002

5000 Copies

Published by:

Victory Books, Box 376 Mt Hagen, Papua New Guinea

Printed by:

Designer Printing Ltd, P. O. Box 2020, Lae MP, Papua New Guinea

Tok Tenkyu

Mi laik tok tenkyu tru long ol pasto na arapela manmeri

bilong Nasarin Sios i bin autim planti stori long mi na

skulim mi long dispela bikpela hevi.

Na tu mi laik tok tenkyu tru long ol studen bilong

Nasarin Baibel Koles i bin helpim mi long stadi na

tingting gut long we bilong winim dispela hevi na tu ol i

helpim mi long raitim dispela buk.

Mi laik tok tenkyu long planti manmeri bilong P.N.G. na

arapela kantri i bin mekim prea long Bikpela i ken givim

stia long mi. Mipela olgeta i wok bung wantaim na

dispela buk i kamap.

Bikpela i gat olgeta strong na em i mas kisim biknem

Sapta 1

Sanguma

Wanpela apinun ol manmeri i harim krai bilong ambulans. Ol i lusim wok long gaden na ran i kam. I no long taim na ol i lukim retpela lait bilong ambulans na em i kam i stap namel long viles. Draiva i tok, “Sori tru - kaunsil i dai pinis,” na wantu bikpela krai i kamap na moa manmeri i ran i kam. Meri bilong kaunsil i pundaun long graun na krai nogut tru. Planti i bikmaus na kamautim gras bilong, ol na ol i mekim krai krai i go bikpela moa yet. Wanpela i go kisim bikpela sel na ol i sanapim bikpela plastik na putim bokis bilong daiman aninit na ol famili i kam klostu.

Bikpela askim i stap long tingting bilong ol manmeri. Bilong wanem kaunsil i dai? Em i no lapun na sik bilong en i kamap nau tasol. Em i go long hausik long Mande, na long Trinde nait em i dai. Planti askim i stap. Planti i toktok long sampela i bin wokim posin. Long nekis de planti manmeri bilong ol arapela lain tu i kam na krai, long wanem, kaunsil i gat biknem. Taim ol manmeri i bung na krai i stap ol bikman bilong lain i bung na wokim toktok.

Long wanem as na kaunsil i dai? Husat i wokim sanguma long em? Wanpela man i gat wanpela tingting na narapela man i gat narapela tingting. Ol dokta long hausik i tok kaunsil i gat taifoid na long dispela as em i dai, tasol askim i stap yet. Em kisim taifoid olsem wanem? Bilong wanem em i kisim taifoid na narapela man i no kisim? Sampela i tok, “Sampela i mas sanguma na em i kisim taifoid.”

Wanpela i kirap na i tok, “Tupela wik bipo kaunsil na Tomba, man bilong narapela hauslain i bin kros long graun na kros i go strong tru. Ating dispela em i as bilong em i dai. Dispela man Tomba i mas sanguma long em.” Narapela i tok, “Yes, ating yu mas tok stret. Tupela i bin kros na mi harim tok bilong tupela.”

Tomba na meri bilong en i sindaun namel long ol manmeri long ples bilong krai. Wantu sampela man i ran i kam na holim tupela na paitim tupela nogut tru. Ol i tokim tupela, “Yutupela kilim kaunsil, mipela save yutupela i sanguma na kilim em. Olsem na yu mas tokaut.” Tupela i kirap nogut tru na tok, “Nogat, mitupela i no gat sanguma, yupela i giaman.”

Ol i belhat moa yet. Ol i kisim rop i kam na pasim long nek bilong tupela. Ol i tok, “Sapos yu no tokaut bai mipela i kilim yupela.” Na ol i paitim tupela moa yet na blut i ran long pes bilong tupela. Ol yangpela man i strong na pulim rop, na tupela i pundaun na ol yangpela i bikmaus na pulim ol long rot. Ston i skirapim skin bilong ol na ol i pilim sem na pen moa yet. Tupela i singaut, “Orait. Orait! Mipela bai tokaut.” Ol i sanapim tupela na pes bilong tupela i doti, klos i bruk, na blut i ran long pes bilong tupela. Tomba na meri i pret nogut tru, na tupela i tok. “Yes tru, kaunsil i krosim mipela long graun na mipela i bel hat na kilim em.” Ol man i bel hat tru na ol i laik kilim tupela, tasol tupela i stap long narapela haus lain na ol i pret long bikpela pait bai i kamap, olsem na ol i paitim tupela nogut tru na salim tupela i go bek long lain bilong ol.

Dispela stori i kamapim sampela askim;

Sanguma i samting tru o nogat?

Sanguma i kilim kaunsil o taifoid i kilim em?

Dispela pasin bilong paitim ol manmeri i gutpela o nogat?

Tupela itok“Yes mipela i gat sanguma.” Tasol tupela i tok tru o tupela i tok “yes” long wanem, ol i pret ol man bai kilim ol.

Kristen i mekim wanem long kain taim olsem? Haus lotu i stap klostu. Pasto na Kristen i stap tasol ol i sanap na lukluk i stap na ol i no mekim wanpela samting.

Sios i mas mekim wanem long kain taim olsem?

Bikman I Kisim Bagarap

Wanpela bikpela man bilong politiks i stap long wanpela taun. Em i kisim bikpela mani long olgeta fotnait, na em i save kaikaim planti kakaruk na sipsip na ol arapela kaikai i gat planti gris, na tu em i spendim mani long bia na smok. Em i no wok long gaden, tasol em i draivim kar na sindaun long ofis. Em i kamap patpela man tru na em i ting em i win pinis. Wanpela de em i kirap na go long wok, na em i pundaun na krai long bikpela pen tru long banis. Ol i kisim em i go long haus sik kwiktaim, tasol em i dai pinis. Ol lain bilong em i bel hevi tru. Ol i kirap nogut na i tok, “Olaman, Dik em i strongpela man na olsem wanem em i dai pinis kwiktaim tru?” Em i no kisim sik na em i no bun nating. Nogat. Em i patpela man tru na olsem wanem em i dai wantu tasol? Ol i kisim bodi bilong en i go long haus sik na dokta i katim em, na tok em i dai long “Heart Attack”. Mining bilong en i olsem, pam i go pas na i no inap pamim blut. Blut i go pas na i no inap ran, olsem na em i dai.

Ol i kisim bodi i go long ples na bikpela krai krai i kamap. Planti tok i kamap. Bilong wanem em i kisim ‘hat atak’ na i dai kwiktaim? Planti i tok sampela i mas bel nogut long mani bilong em, na long wok bilong em long gavman, olsem na ol i mas sanguma long em.

Ol i no save ol dispela kaikai i gat planti gris i bin bagarapim em. Taim wanpela man i kisim planti kaikai i gat gris, orait gris i save go insait long blut na i raun insait long bodi. Pam i wok long pamim blut i go i kam, na planti bilong ol dispela gris i save go pas insait long pam. Dispela gris i save pasim rot bilong blut na mekim rot i go liklik. Pam i mas hatwok tru long pamim blut. Sapos dispela man i smok planti na dringim bia na kisim kaikai i gat planti sol orait ol dispela tu i wok long bagarapim pam. Sapos em i sindaun planti na i no wokabaut o ran o mekim wok long gaden, orait pam inap bagarap na bikpela strongpela man bai i dai wantu.

Tasol ol man long ples i no klia long as bilong sik, olsem na ol i tok planti long sanguma. Ol i singautim wanpela posin man i kam. Posin man i kisim gras bilong daiman na pasim long wanpela mambu. Em i givim sampela toktok long mambu na putim pawa bilong em long mambu. Nau mambu yet i stat long muv i go i kam. Ol manmeri i sindaun i stap long ples krai na mambu i ran i go i kam namel long ol na ol i pret nogut tru. Mambu i makim wanpela meri na em i go stret na paitim dispela meri. Nau olgeta man i tok, “Em tasol i sanguma.” Ol i holim

meri na paitim em nogut tru.

Pikinini man bilong dispela meri i ran i kam na i laik helpim mama bilong en, tasol ol arapela i paitim em nogut tru. Ol i tok, “Yu klia, sapos nogat, bai mipela i kilim yu tu.” Sori tru. Ol i solapim na bagarapim skin bilong em na em i singaut nogut tru. Bihain em i tok, “Yes tru, mi gat sanguma. Las taim em i kilim pik tasol em i givim liklik hap mit long mipela na mi bel nogut long em. Mi no laik kilim em tasol sanguma bilong mi i strong moa yet na i subim mi olsem na kilim em. Sori tru. Mi no laik mekim. Sanguma yet i subim mi na mi mekim.” Ol i paitim em, na kisim olgeta samting bilong em na rausim meri i go bek long as ples bilong em.

Tasol wankain askim tu i stap long dispela stori.

Sanguma i samting tru o ol manmeri i sutim tok nating long dispela meri?

Dispela mambu i gat wanem kain strong?

Mambu i kisim stong we?

Mambu bai i tok tru o nogat?

Sanguma I Samting Tru O Nogat?

Planti manmeri i gat bikpela pret long sanguma. Long nait ol i save sindaun na toktok planti long sanguma. Tasol sanguma i samting tru o em ol manmeri i stori nating? Yumi lukim sampela stori.

Wanpela man i dai long hailans na ol manmeri i bung na krai i stap. Tupela de i go pinis na ol i redi long planim daiman, tasol pastaim ol i kilim pik na skelim kaikai long ol manmeri i bin kam long krai. Hul bilong planim daiman i redi pinis, tasol ol toktok na wok bilong skelim kaikai i kisim planti taim, na em i klostu long tudak. Olsem na famili i tok, “Yumi larim em i slip long hausman na tumora bai yumi planim em.”

Long biknait ol man i harim planti dok i bikmaus i stap long ples matmat. Ol man i kisim kolman lam, na sut gan na banara na spia na ran i go. Planti bikpela dok i raunim ples matmat na bikmaus i stap. Ol manmeri i paitim ol na raunim ol i go pinis na ol man i go bek long haus. Ol i tok, “Ol sanguma i ting mipela i planim papa pinis olsem na ol i kam bung.”

Long moning tru wanpela papa i go bek long matmat, na em i lukim wanpela dok i stap insait long hul. Em i apim gan na sutim dok na dok i dai. Sotpela taim olsem 5 minit samting ol i harim krai. Wanpela meri long narapela haus lain i pundaun na i dai wantu. Ol man i tok, “Em nau, sanguma bilong dispela meri i go long matmat na taim ol i kilim dok, ol i kilim sanguma bilong em, olsem na meri em i dai.

Pik i tanim na i kamap meri.

Wanpela i tok, “Taim mi yangpela boi olsem 8-pela krismas mi lusim haus na wokabaut i go bilong lukim sampela pren bilong mi. Taim mi wokabaut mi lukim wanpela bikpela pik i wokabaut i kam. Wanpela tingting i kam long mi na i tok, “Dispela pik em i narakain pik.” Taim mi lukluk i stap, dispela pik i sanap long tupela lek na tanim i kamap wanpela meri i lapun nogut tru, na planti doti i pas long skin bilong en. Mi pret nogut tru na mi pundaun. Mi lukim meri em i ran i kam long mi. Mi kirap na bikmaus na ran i go bek long papa. Mi autim stori long papa na mitupela i kam bek tasol pik na meri i go pinis. Mi tenkyu long God em i lukautim mi na dispela meri i no bin holim mi.

Lait i flai long nait.

Planti i tok ol sanguma i save flai Iong nait na taim ol i flai ol i luk olsem wanpela bikpela lait i flai. Wanpela i tok em i lukim lait olsem sutlam i flai antap long diwai. Narapela i tok em i lukim wanpela strongpela lait olsem kolmen lam tasol em i go on of, on of, na em i flai antap long skai. Planti manmeri i bin lukim kain samting olsem.

Lewa bilong pik i lus

Sampela manmeri i tok long sanguma i save stilim lewa o bel bilong pik. Wanpela man i lukautim pik. Pik bilong en i traipela tru. Tasol bihain em lukim pik i gat sik, gris bilong pik i lus na pik i go bun nating olgeta. Em i go baim marasin tasol marasin i no helpim pik. Em i kilim pik na taim em i katim bel bilong en, em i kirap nogut tru. Long wanem, dispela pik i no gat lewa na sampela arapela hap bilong pik tu i lus. Ol man i kam lukim na i tok, “Em nau. Sanguma i mekim. Ol i stilim lewa bilong pik na pik i kamap bun nating na i dai.”

Mi bin harim wankain stori i kamap long Madang Provins na Westen Hailans, Sauten Hailans na long Simbu. Wanpela dokta i wok long wanpela haus sik long Milne Bay na em i lukim wankain samting. Sampela taim em i wok strong long oraitim wanpela man i gat bikpela sik. Em i yusim kain kain marasin, tasol em i no inap na dispela man i dai. Sampela taim ol famili i bin askim em long katim bodi bilong daiman. Taim em i katim daiman, em i lukim sampela lewa na arapela hap bilong bel i no stap. Taim em i lukim dispela em i tokim ol famili. “Sori tumas wanpela sanguma i stilim lewa bilong en na kilim em i dai."

Kakaruk i pinis nating

Wanpela man i tok, Taim mi yangpela tupela manmeri i bin dai long viles bilong mi na planti man meri i gat askim. Bilong wanem na tupela i dai klostu klostu? Ol i singautim sampela posin man long kam na painimaut wanem as tupela i dai. Tasol ol i traim traim na ol i no painimaut wanem as tupela i dai. Bihain sampela hetman i go longwe long narapela provins na ol i kisim wanpela lapun meri na ol i tok dispela meri i gat moa pawa na em i strong moa na em bai i painimaut as bilong olgeta samting.

Mi stap long skul na mi kam long haus long apinun na planti manmeri i bung i stap. Wanpela lapun meri i stap na ol i tok dispela meri em i wanpela sanguma dokta na em i gat strongpela pawa. Papa bilong mi i bin tokim dispela meri long kam na stap long haus bilong mipela. Papa bilong mi i askim meri, “Yu laikim sampela kaikai o nogat.” Lapun meri i tok, “Dispela spirit bilong mi i mekim planti wok na em i hangre tru. Yu inap kisim wanpela kakaruk i stap laip yet na kisim em i kam.”

Papa i tok orait na i givim mani long mi na tokim mi long go na kisim wanpela kakaruk i kam. Mi kam insait long haus wantaim kakaruk, na taim meri i lukim kakaruk em i stat long lap. Em i lap moa yet olsem wanpela spakman. Bihain liklik em i tok, “Yu putim kakaruk i stap long graun klostu long dua bilong haus.” Mi putim kakaruk long graun na mi go sindaun na lukluk i stap.

Meri i sindaun na em i no muv tasol em i lukluk strong long kakaruk. Bihain liklik dispela kakaruk i pundaun. Meri i tokim papa bilong mi long go na sekim kakaruk. Papa i go holim na em i kirap nogut. Gras na bim bilong kakaruk tasol i stap. Olgeta mit na gris bilong kakaruk i pinis nating.

Dispela man i tok, “Mi yet mi lukim dispela long ai bilong mi na mi pret nogut tru. Long nait mi no slip. Mi pret nogut tru. Nogut dispela meri i kamap hangre long nait na pinisim lewa bilong mi olsem em i pinisim kakaruk!”

God i Banisim Kristen

Sanguma i samting tru na em i gat strong, tasol God em i strong moa yet. Taim yumi askim God long banisim yumi orait yumi no ken pret, long wanem, Bikpela em i banis na ples hait bilong yumi. Buk Baibel i gat tok olsem,

Man i go long God Antap Tru,

bilong God i ken lukautim em,

em i stap klostu long God I Gat Olgeta Strong,

na God i karamapim em.

Bai dispela man i tok long Bikpela olsem,

“Yu save banisim mi na yu was gut long mi.

Yu God bilong mi. Mi save bilip long yu."

Tru tumas, bai God i lukautim yu gut

na samting i stap hait i no inap bagarapim yu.

Na bai em i banisim yu na ol sik nogut i no inap kisim yu.

Bai em i karamapim yu gut,

olsem kakaruk i karamapim ol pikinini long wing bilong en.

Yu ken hait gutpela tumas aninit long wing bilong Bikpela,

na bai em i was long yu.

Em i no save giaman long lukautim yu.

Olsem na yu ken i stap wantaim Bikpela,

olsem man i hait baksait long hap plang bilong pait.

Bai yu krungutim laion na snek

na yangpela laion na bikpela snek nogut tu.

God i tok olsem,

Bai mi kisim bek ol man i laikim mi tru,

na bai mi lukautim gut ol man i save tru long mi.

Taim ol i prea long mi bai mi harim prea bilong ol.

Na sapos hevi i kamap long ol bai mi stap wantaim ol.

Na bai mi kisim bek ol na givim biknem long ol.

Buk Song 91.1-4,13-15

Planti arapela gutpela tok i stap long Buk Song 91 bilong daunim pret na givim strong long yumi. Em i tru, sanguma i gat pawa, tasol yumi ken amamas tru, God i gat olgeta pawa.

Wanpela man i gat sanguma spirit i bin tok, “Planti Kristen i no Kristen tru. Ol i go lotu tasol laip bilong ol i no senis na ol i stap nating. Mipela i no pret long ol, long nait ol i ken lokim dua tasol mipela i ken lukluk i go insait tru long haus bilong ol. Mipela i ken lukim bel bilong ol na mipela i ken tokaut long ol i bin kisim wanem kain kaikai. Tasol sampela Kristen i Kristen tru na strong bilong God i stap long ol. Ol i narakain olgeta. Mipela i wok strong long bagarapim ol tasol strong bilong mipela i no inap. Mipela i no inap holim ol o mekim wanpela samting long ol. Taim ol i wokabaut ol i lait moa yet olsem lait bilong strongpela lam na mipela i no inap winim ol.”

Yumi lukim 4-pela tok:

Planti manmeri i pret long sanguma

Sampela taim wanpela i gat sik long bodi tasol ol manmeri i sutim tok long narapela na tok, “Em i sanguma na em i kilim man i dai.”

Sampela manmeri i gat pawa bilong sanguma na ol inap bagarapim arapela manmeri.

God inap banisim yumi Kristen, bai yumi stap strong na sanguma i no inap bagarapim yumi.

Sapta 2

Sanguma Em I Wanem Kain Pawa?

Sanguma em i samting i nogut olgeta na olgeta manmeri i no laikim sanguma. Satan em i as bilong sanguma na em tasol i givim strong long sampela manmeri na ol i mekim ol dispela pasin nogut. Jisas i tokim sampela manmeri.

Yupela i pikinini bilong papa bilong yupela, em Satan. Na yupela i strong long bihainim ol laik bilong papa bilong yupela. Bipo yet em i stap man bilong kilim ol man i dai. Na em i no bihainim pasin i tru, long wanem, pasin i tru em i no i stap long em. Tok giaman em i save mekim, dispela em i tok bilong em stret. Em i man bilong tok giaman, na em i papa tru bilong pasin bilong tok giaman. Jon 8.44

Dispela tok i soim yumi tupela pasin bilong Satan.

Em i man bilong kilim ol man i dai.

Em i papa bilong giaman.

Jisas i mekim wanpela tok piksa long Satan i olsem stilman. “Stilman i no save kam bilong mekim narapela samting. Nogat. Em i kam bilong stilim ol sipsip na bilong kilim ol i dai na bagarapim ol” Jon 10.10 Satan i gat pawa bilong kilim man i dai. Olsem na em inap bagarapim sampela man o meri. Narapela nem bilong Satan em i “Man bilong Bagarapim Olgeta Samting” KTH 9.11. Tasol tu Satan em i man bilong giaman. Planti stori bilong sanguma i no tru olgeta. Satan i no wari long mekim tok giaman tasol em i laikim ol manmeri i pret long em. KTH 12. 9 i tok, “Em i man bilong giamanim olgeta manmeri bilong graun.”

Taim ol manmeri i sindaun long haus long nait na stori moa yet long sanguma, Satan i amamas. Em i harim ol dispela stori na i tok, “Mi gat biknem. Mi amamas tru. Ol manmeri i pret moa yet long mi. Ol i no pret long God tasol ol i pret long mi.” Dispela kain stori long pawa bilong sanguma i save givim biknem long Satan na em i amamas tru. Yumi mas save, Satan i gat bikpela pawa tasol em i no gat olgeta pawa. God wanpela tasol i gat olgeta pawa na strong. Tu Satan em i wanpela spirit bilong giaman na trik, olsem na yumi no ken bilipim olgeta kain kain stori yumi harim. Long wanem Satan em i papa bilong tok giaman. Tingting bek long dispela namba wan stori yumi bin lukim. Wanpela man i kisim sik taifoid, tasol ol spirit nogut i giaimanim ol manmeri na putim kranki tingting i go insait long het bilong ol. Ol i bilipim giaman bilong Satan na ol i tok sanguma i kilim em. Ol manmeri i bilipim dispela giaman bilong Satan na i go sutim tok long ol man nating, na paitim ol na bagarapim ol. Wankain samting i kamap long narapela stori long bikman i dai.

Sampela taim ol man i sutim tok nating long wanpela man o meri i no gat rong long em. Ol arapela i bilipim dispela tok na ol i paitim em, bagarapim em na kukim em long paia. Dispela pasin i mekim bikpela pret na bel hat i kamap long ples. Tasol yu ting ol spirit nogut i wari? Nogat tru. Ol i lap na tok, “Mipela i trikim ol manmeri nogut tru. Ol i no yusim toilet na ol i pekpek nabaut. Ol i no wasim han na ol i dringim ol doti wara. Taifoid i kilim ol, tasol ol i longlong na ol i no save. Mipela i giamanim ol gut tru. Nau ol yet i paitim ol yet. Mipela i bagarapim sindaun bilong ol nogut tru. Satan bai i amamas long mipela. Mipela i paulim ol tru na mipela stap gutpela wokboi bilong Satan.”

Jisas i tok, Satan em i man bilong giaman na man bilong kilim arapela i dai. Em i man bilong stil na bagarapim ol samting. Pasin bilong em i olsem wanpela stilman nogut tru i save stilim ol liklik sipsip na kilim na bagarapim ol. Satan em i nogut olgeta na em i bel hat long God. Em i no inap pait long God, long wanem, God em i strong tumas na Satan i no gat wankain pawa olsem God. Olsem na Satan i save bagarapim ol manmeri na pretim ol, paitim ol na kilim ol i dai.

Satan i mangal long biknem bilong God na em i laik tumas long kisim biknem. Olsem na em i save giaman planti na pretim ol manmeri na mekim ol i stap aninit long em.

Sori tumas, dispela kranki pasin i kamap planti taim insait long Papua Niugini na i bagarapim sindaun bilong ol manmeri. Pret i daunim ol manmeri na ol i no gat bel isi long laip bilong ol.

Pasin Bilong Sanguma I Stap Long Planti Kantri

Planti stori bilong sanguma i stap long ol kantri bilong Afrika na stori bilong ol i klostu i wankain tru long ol stori bilong PNG. Kantri olsem Filipins na Indonesia i gat ol stori bilong sanguma tu. Long Englan na kantri olsem Gemani na planti arapela kantri long Yurop i gat ol stori bilong meri i senis i kamap pusiket o narapela kain animal. Ol i gat stori long man i senis na i kamap blakbokis na em i save dringim blut bilong ol arapela man. Ol i tok ol dispela lain i save raun long nait na bagarapim ol manmeri. Sampela kantri i tok long ol man i senis i kamap weldok na ol i save kilim man na kaikaim ol. Ol dispela kain stori i stap bipo tru long kain kain kantri na i kam inap long nau. Olsem na yumi save pasin bilong sanguma em i no wanpela samting i stap long P.N.G. tasol. Nogat. Dispela pasin bilong sanguma i stap long planti hap graun. Planti manmeri i pret long en na ol i no laik toktok long em. Planti waitskin i ting ol dispela stori i giaman stori na i no tru, tasol ol tumbuna bilong ol waitskin i bin bilip long ol dispela stori, na nau dispela kain pasin i wok long kamap bikpela moa long ples bilong ol waitskin.

Baibel i tok wanem?

Baibel i gat strongpela tambu long ol manmeri i ken wokim posin o sanguma samting.

Sapos wanpela man i go long ol sanguma man na long ol man i save tok tok wantaim ol tewel bilong ol man i dai pinis, orait dispela man i lusim mi pinis na i bihainim haiden pasin. Wok Pris 20.6

Yupela i no ken larim ol manmeri bilong yupela i mekim ol kain pasin bilong glasman, na pasin sanguma, na pasin marila. Na yupela i no ken toktok wantaim ol tewel bilong ol man i dai pinis. God, Bikpela bilong yumi, i no laikim tru ol manmeri i save mekim ol dispela kain pasin nogut.

Lo 18.11-12

Na yupela i no ken wokim kain kain posin na mekim pasin sanguma samting.

Wok Pris 19.26

Na ol i go long ol glasman na long ol sampela manmeri i save toktok wantaim tewel bilong ol man i dai pinis, na ol i askim ol dispela lain long helpim ol... Na Bikpela i lukim dispela pasin bilong ol na em i kros long ol. Bikpela i belhat moa yet long ol Israel na em i les long lukim ol.

2 King 17.17-18

Na em i singaut long tewel bilong ol man i dai pinis long helpim em, na em i askim ol glasman na posinman tu long helpim em, na em i mekim planti kain pasin bilong wokim marila. Manase i mekim planti sin moa long ai bilong Bikpela, na dispela pasin nogut bilong en i mekim Bikpela i belhat moa yet.

2 Stori 33.6

Bai mi rausim olgeta marila na posin samting bilong yupela, na bai mi no larim ol glasman bilong yupela i stap moa. Bai mi rausim olgeta giaman god na olgeta pos ston i gat piksa bilong ol giaman god. Na bai yupela i no ken lotu moa long ol samting yupela yet i bin wokim.

Micah 5.12

Tok bilong Baibel i klia tru. God i bel nogut tru long ol dispela pasin bilong wokim posin, sanguma, singautim glasman na toktok wantaim spirit bilong ol tewel bilong daiman. God i bel nogut tru long ol man na meri i save mekim ol dispela kain pasin.

Ol I Kisim Sanguma Olsem Wanem?

Planti manmeri i kisim sanguma long mama o papa bilong en. Na sampela manmeri i kisim sanguma long taim ol i marit. Man i givim long meri o meri i givim long man bilong en.

Wanpela meri i tok, “Taim mi yangpela meri, mama bilong mi i gat bikpela sik. Papa i go long gaden na mi lukautim mama i stap. Mama i singautim mi na i tok, ‘Pikinini, wanpela blakbokis i stap ausait long haus, mi laik yu go na holim em.’ Mi go ausait na tru wanpela blakbokis i flai i stap. Em i lukim mi na i flai i kam stret long mi. Mi laik holim em, tasol mi no inap. Em i flai i kam na i go insait tru long bel bilong mi. Mi kirap nogut. Na mi laik rausim em tasol mi no inap. Mi go lukim mama, na mi kirap nogut, long wanem, mama bilong mi i dai pinis. Sanguma bilong mama i kam pinis long mi. Mi laik rausim em tasol mi no inap. Em i wanpela spirit na em i bosim mi. Sampela taim em i tokim mi long kaikai pekpek. Mi no laik mekim, tasol blakbokis i strong tumas na em i subim mi long mekim. Mi les long blakbokis na mi no laik em i bosim mi. Tasol olsem wanem bai mi rausim em? Husat bai i helpim mi?”

Sampela arapela i kisim sanguma taim ol i painim pawa. Wanpela yangpela man i laik winim meri, olsem na em i go long wanpela lapun man bilong wokim posin. Posin man i tok, “Mi ken givim yu pawa bilong winim meri. Mi gat planti pawa tru na mi ken helpim yu.” Yangpela man i givim mani long lapun na bihainim olgeta tok em i mas mekim bilong kisim strong bilong winim meri. Pastaim tru yangpela man i amamas tasol bihain wanpela samting i kirapim em long nait na em i save i gat narapela pawa tu i stap long bel bilong em. Satan em i man bilong trik na giaman. Em i promis long givim pawa, tasol bihain em i tanim bek na bosim dispela man o meri i bin krai long kisim pawa.

Narapela man i sindaun long haus man na em i harim stori bilong ol strongpela man bilong bipo. Ol man bilong bipo i strongpela man bilong winim pait na mekim ol kain kain strongpela wok. Em i harim ol dispela stori na em tu i laik kisim wankain pawa. Olsem na em i go antap long maunten long ples matmat na singautim ol tumbuna long givim strong long em. Em i ting em bai i kisim wankain strong olsem ol tumbuna i bin i gat, tasol em i kisim pawa bilong sanguma na dispela i bagarapim em. Sampela man i gat sanguma i save raun long nait na kaikai pekpek na ol arapela kain stingpela samting, dispela spirit nogut i tokim em long mekim.

Jisas I Winim Sanguma

Pasto Gabriel i bin go long wanpela ples long autim tok long wanpela lotu. Em i bin harim dispela ples i pulap tru long stori bilong sanguma na ol manmeri i gat moa pret long sanguma. Em i kamap long viles long apinun na i wokabaut long viles. Em i lukim wanpela lapun man i sindaun i stap na em i go na tok tok wantaim em. Taim lapun i harim dispela man em i pasto, orait em i no laik toktok wantaim em. Gabriel i pilim dispela lapun em i wanpela sanguma man. Tasol em i no pret long em, long wanem, em i save Jisas i strong moa. Em i laik kamap pren long olgeta man, olsem na em i wok long stori wantaim lapun. Em i askim lapun long kam long lotu long nait tasol lapun i no bekim tok gut. Bihain pasto i tok, “Papa yu stap. Mi go daun long wara na bai mi waswas.”

Pasto i go long wara na em i was was i stap na em i pilim olsem wanpela i wok long glasim em. Isi tasol em i tanim na em i lukim dispela lapun i wok long hait baksait long wanpela diwai na i lukluk strong long em. Pasto i tingim, “Orait lapun, yu laik yusim strong bilong yu a? Orait yu ken glasim mi na yu ken yusim olgeta pawa bilong yu tasol yu no inap winim Jisas. Jisas bai i winim strong bilong yu.” Gabriel i no hariap, tasol em i was was gut na singim song na amamas i stap. Em i no pret long dispela man, tasol em i givim lapun planti taim long em ken yusim olgeta pawa bilong em. Bihain long 20 minit samting em i lusim wara na wokabaut i kam antap. Em i lukim lapun, na i tokim em. “Apinun tru, Yu no ken lus tingting long kam lotu long nait. God i laik kisim bek yu na senisim laip bilong yu.” Lapun i tingting planti na em i no bekim tok.

Long taim bilong lotu Gabriel i lukim dispela lapun i kam na sindaim i stap. Em i harim tok gut tru. Taim Gabriel i autim tok pinis, em i askim ol, “Sapos yu laik lusim sin bilong yu na yu laik givim bel bilong yu long Jisas, orait yu kam long fransait bilong haus lotu na bai mi prea long yu.”

Dispela lapun i sanap na i kam na brukim skru long fransait bilong haus lotu. Gabriel i toktok wantaim em, “Papa, yu laik bai God i ken helpim yu olsem wanem? Papa i tok, “Yangpela man, mi gat 4-pela samting i bin bosim mi, na ol i bin i stap longpela taim tru. Tude ol i laik bagarapim yu tasol ol i no inap. Mi save God bilong yu em i God tru na em i gat olgeta strong. Mi laik lusim pasin nogut na kamap fri.” Gabriel i amamas tru na tokim em, “Jisas i bin dai long yu na Jisas i bin daunim Satan pinis. Em inap tru long rausim sin bilong yu na brukim olgeta pawa nogut. Em bai i mekim yu i kamap fri olgeta.” Em i helpim lapun long autim sin bilong em. Em i prea bai Jisas i ken wasim bel bilong lapun na rausim olgeta spirit nogut na mekim em i kamap fri olgeta.

Dispela man i mekim prea na autim sin bilong em na bihain em i tokim pasto. “Em i tru. Jisas i mekim mi fri na ol i go pinis.” Tru tumas. Jisas i winim sanguma, na em inap long mekim ol man na meri i gat sanguma long kamap ffi na bai ol inap i stap fri olgeta. Strong bilong Jisas i moa yet. Man o meri i pas tru wantaim Jisas i no inap pret long sanguma.

Sapta 3

Jisas I Winim Satan

Jisas i tok, “Na yupela bai i save long tok tru, na tok tru bai i mekim yupela i kamap fri” Jon 8.32. Satan em i man bilong giaman tasol Jisas i as bilong tok tru. Satan i save giamanim planti manmeri na ol i ting em i gat wankain strong olsem God i gat. Tasol ol manmeri i save long tok tru bilong God i ken daunim ol giaman bilong Satan na winim em.

God tasol em i as bilong olgeta samting. God i stap bipo tru, em i stap nau na bai i stap olgeta taim bihain. God i no gat stat bilong em na i no gat pinis bilong em. Em yet i tok na ol samting i kamap. God i Antap Tru na em i gat olgeta strong na i no gat narapela i wankain olsem em. Nogat tru.

Bikpela, i no gat wanpela long heven

em i wankain olsem yu.

I no gat wanpela ensel i wankain olsem yu.

Long miting bilong ol hetman bilong ol ensel,

ol i save pret long yu.

Na olgeta arapela ensel i raunim yu, ol i pret long yu.

God, Bikpela I Gat Olgeta Strong,

i no gat wanpela i gat bikpela strong olsem yu.

Buk Song 89.5-8

Jisas i pikinini bilong God na i stap wantaim God na em yet i God. Jisas i stap taim God i bin wokim olgeta samting.

Long han bilong dispela Pikinini, God i bin wokim olgeta samting long heven na long graun. Em i wokim olgeta samting yumi save lukim na samtingyumi no inap lukim, olsem ol kain kain strongpela ensel na ol strongpela spirit na olgeta kain samting i gat strong. Em i bin wokim olgeta samting, na olgeta samting i bilong em yet.

Kol. 1.16

Na taim God i wokim olgeta samting, orait olgeta samting i stap gutpela tru, na naispela tru na nambawan olgeta. I no gat wanpela hevi o wari o kros o pait. Nogat tru. God i wokim ol samting yumi save lukim na ol kain samting olsem ol ensel na ol spirit yumi no inap lukim. Olgeta i stap wanbel na litimapim nem bilong God.

Trabel I Kamap Long Heven

Olgeta samting i stap gutpela tru, tasol wanpela trabel i bin kamap long heven. Baibel i no tokaut klia long trabel i kamap long wanem taim. Tasol i luk olsem wanpela het ensel i gat bikpela strong na save i bin bikhet long God na em yet i laik i kamap namba wan na kisim ples bilong God. 1 Tim 3.6 i tok dispela het ensel yumi kolim Satan, i bikhet na i laik antapim nem bilong em yet. Na long KTH 12.7-8 i tok wanpela pait i bin kamap long heven na ol ensel bilong Bikpela i bin rausim Satan na sampela ensel nogut i bihainim em na God i rausim ol i kam daun. Efesas 2.2 i tok Satan em i “hetman bilong ol spirit nogut i stap long skai” na em i “wok yet insait long bel bilong ol man i save sakim tok bilong God.” Satan i kamap birua bilong God. Satan i no gat wankain save olsem God na em i no gat wankain strong olsem God i gat. Satan i no inap pait long God, olsem na em i wok long pait long yumi. Baibel i tok, “...Na snek em i belhat... na em i go na i laik pait long ol arapela pikinini bilong en, em ol dispela manmeri i save bihainim ol lo bilong God ...” KTH 12.17.

Yumi no ken wokim piksa olsem. God i narakain long ol arapela samting long wanem em yet i no gat stat na i no gat pinis. Em yet i wokim ol ensel na ol kain kain spirit.

Satan Em I Giaman Hetman Bilong Dispela Graun

Taim God i wokim namba wan man na meri, em i bin putim olgeta samting long graun long han bilong ol, long ol i ken bosim na lukautim. Tasol taim tupela i mekim sin na sakim tok bilong God tupela i kam aninit long han bilong Satan na Satan yet i kamap hetman bilong dispela graun.

Jisas i bin kolim Satan olsem “hetman bilong dispela graun” Jon 12.31, 14.30 na 16.11. Adam na Iv i bin bihainim Satan na mekim sin, olsem na Satan i bin kamap “giaman god bilong dispela graun” 2 Kor. 4.4. Ol manmeri i stap aninit long em, na em i wok long bagarapim ol. Satan i stap hetman na long dispela as pasin bilong sin i go bikpela tru na ol manmeri i no gat gutpela sindaun. Kros na pait i stap long olgeta hap. Planti manmeri i kisim sik na i wok long pilim bikpela pen na ol i save dai. Long sampela hap graun ol manmeri i dai long hangre na ol i no gat wara. Ol man i kisim gan na bom na ol kain kain samting bilong pait na bagarapim ol arapela man. Pasin bilong stil na pamuk i go bikpela. Marit i save bagarap na ol manmeri i krai na i ol i pilim bikpela pen na ol i no gat gutpela sindaun. Ol dispela hevi i kamap long wanem, Satan i bosim dispela graun.

Jisas i kam “bilong bagarapim na rausim wok bilong Satan” 1 Jon 3.8. Bipo “Yumi bin i stap aninit long strong bilong tudak,” tasol “Pikinini Bilong God em i bin baim bek yumi na lusim ol sin bilong yumi” na “putim yumi insait long lain bilong Pikinini bilong en” Kolosi 1.13 na 14. Yumi ken amamas tru. Jisas i bin lusim heven na i kam bilong helpim yumi. Nau bai yumi lukluk long dispela bikpela wok Jisas i mekim long daunim na bagarapim wok bilong Satan.

Jisas I Winim Satan

Jisas i winim Satan long kain kain we. Planti traim na hevi i kam na Satan i wok strong tru long davmim Jisas tasol Jisas i daunim Satan na em i bihainim olgeta tok bilong God na long dispela pasin em i winim Satan.

Jisas I Winim Traim

Satan i bin traim Adam na Iv na tupela i pundaun. Em i save sapos em i ken grisim Jisas long bihainim laik bilong em yet na sakim tok bilong God, orait bai em i win tru. Sapos Jisas i mekim sin, bai i no gat narapela inap long helpim yumi na tekewe sin bilong yumi. Satan i yusim olgeta save na trik bilong em long traim Jisas, tasol olgeta taim Jisas i wok long autim tok bilong Baibel long Satan na long dispela rot em i winim Satan. “Satan i traim Jisas long ol kain kain traim pinis, orait em i lusim Jisas na i wetim narapela taim” Luk 4.13. Yumi amamas tru, “Olgeta traim i save kamap long yumi, dispela olgeta i bin kamap pinis long em bilong traim em tu. Tasol em i no mekim sin” Hibru 4.15. Jisas i winim ol traim olsem na nau em inap tru long helpim yumi.

Jisas I Oraitim Ol Sikman

Taim Adam na Iv i sakim tok bilong God na mekim sin, planti samting i bin bagarap. Sik na pen i kam long bodi bilong ol manmeri na sik i daunim planti manmeri. Tasol Jisas i kam na i oraitim planti manmeri. Maski ol i ai pas, o lek nogut, o sik lepra o yau pas, Jisas i oraitim ol. Jisas i tok, “Kingdom bilong God em i kam klostu pinis. Yupela i mas tanim bel na bilip long Gutnius” Mak 1.15. Olgeta dispela mirakel i soim kingdom bilong God i kam klostu na God i wok long laip bilong ol manmeri. Jisas i soim em i kam bilong stretim bek ol samting i bagarap. Wanpela de Jisas bai i kam bek na long dispela taim kingdom bilong God bai i kamap ples klia. Long dispela taim bai olgeta sik i pinis olgeta, na bai i no gat pen moa na i no gat sik na hevi moa. Nogat tru.

Jisas i Rausim Ol Spirit Nogut

“Jisas i mekim orait planti manmeri i gat kain kain sik. Na em i rausim planti spirit nogut. Ol spirit nogut i save long em” Mak 1.34. Jisas i Pikinini Bilong God na ol spirit nogut i pret tru long em. Planti taim ol i singaut “Yu Pikinini Bilong God” Luk 4.41. Tasol Jisas i tokim ol long pasim maus. Ol i save Jisas i gat namba na ol i pret long em na bihainim tok bilong em. Jisas i soim em i strong moa na winim Satan.

Jisas i tok, “Olsem wanem na wanpela man em inap i go insait long haus bilong wanpela strongpela man na kisim ol samting bilong en? Em i mas pasim dispela strongpela man long baklain pastaim. Sapos em i mekim olsem, orait nau bai em inap kisim ol samting i stap long haus bilong dispela man” Matyu 12.29.

Jisas i soim em i strongpela moa na winim Satan na ol spirit nogut i mas aninit long Jisas na bihainim tok bilong em.

Jisas I Kirapim Daiman

Jisas i tok, “Stilman . . . i kam bilong stilim ol sipsip na bilong kilim ol i dai na bagarapim ol. Tasol mi, mi kam bilong ol i ken kisim laip, na bilong laip i ken pulap tru long ol” Jon 10.10. Dispela stilman em i piksa long Satan na em i kam bilong bagarapim ol manmeri. Tasol yumi amamas long Jisas, em i kam bilong givim laip long yumi - laip i pulap tru.

Jisas i tok, “Kirap bek em mi yet. Na laip em mi yet” Jon 11.25.

Na Jisas i kirapim tripela manmeri i bin i dai pinis. Jisas i soim em i kam bilong stretim bek olgeta samting, na em i winim strong bilong Satan na strong bilong dai na em i kam bilong givim laip long yumi.

Jisas I Bihainim Olgeta Tok Bilong God

Jisas i bin lusim heven na i kam bilong dai long sin bilong yumi. God i bin wokim plan long kisim bek yumi. Na long plan bilong God wanpela i mas i dai na blut bilong en i mas kapsait bilong tekewe sin bilong yumi. Jisas i save long dispela na em i givim em yet bilong helpim yumi. Jisas i kam long bihainim olgeta tok bilong Papa God na bilong givim laip bilong em long kisim bek yumi.

Satan i wok strong long grisim Jisas long sakim tok bilong God. Tasol Jisas i gat strongpela tingting long bihainim olgeta tok bilong God. Long Gaden Getsemani Jisas i bin prea, “Papa. . . Yu no ken bihainim laik bilong mi. Nogat. Yu mas bihianim laik bilong yu tasol” Matyu 26.39 Jisas i no bin sakim wanpela liklik tok bilong God.

Pasin bilong bihainim tok bilong God em i bikpela samting tru long laip bilong Jisas. “Jisas em i Pikinini Bilong God ... em i kamap nambawan man tru bilong bihainim tok. . . na em i kamap Man bilong helpim na kisim bek olgeta manmeri i bihainim tok bilong em, bai ol i stap gut oltaim oltaim” Hibru 5.8.

Jisas i bihainim olgeta tok bilong God na long dispela pasin em i winim Satan na nau em i ken givim laip long yumi.

Jisas i Pinisim Strong Bilong Sin

Sin i wok long daunim na bagarapim olgeta manmeri na i mekim yumi pret na stap longwe long God. Jisas i kam bilong winim sin na helpim yumi long lusim pasin bilong sin na wokabaut long klinpela stretpela pasin bilong God. “Sin i save givim pe long ol wokboi bilong en. Dispela pe em dai tasol. Tasol God i save givim nating presen long yumi, em laip i stap oltaim. Dispela laip yumi kisim long wok bilong Jisas Krais, Bikpela bilong yumi” Rom 6.23.

Pe bilong sin em i dai. Tasol Jisas i sori long yumi na em i kisim ples bilong yumi na i dai bilong yumi ken kisim laip. Jisas i pilim planti pen long olgeta hap bilong bodi bilong em. Tasol em i karim bikpela hevi tu long spirit bilong en, long wanem em i karim olgeta sin bilong yumi tu. “Krais i no save mekim sin, tasol God i laik helpim yumi, olsem na em i bin bungim olgeta sin bilong yumi antap long em, na Krais i kamap olsem man bilong mekim sin tru” 2 Korin 5.21. Jisas i no bin mekim wanpela rong tasol em i sori moa yet long yumi na em i givim laip bilong en olsem ofa bilong tekewe sin bilong yumi. “Krais i dai pinis bilong baim bek yumi, na long blut bilong en, God i lusim olgeta sin bilong yumi” Efesus 1.7.

Long dispela rot Jisas i winim Satan. Sapos yumi holim pas long sin, orait yumi stap pinis long han bilong Satan. Tasol sapos Jisas i kisism bek yumi orait yumi ken lusim han bilong Satan na yumi ken i stap fri olgeta. Nau olgeta manmeri i bilip long Jisas i kamap stretpela manmeri long ai bilong God. “Krais i bin hangamap long diwai kros na i karim sin bilong yumi long bodi bilong em yet. Em i mekim olsem bai yumi ken lusim pasin bilong sin olgeta, na yumi ken i stap laip na bihainim ol pasin i stret olgeta” l Pita 2.24.

Yumi amamas tru long bikpela wok Jisas i mekim long diwai kros em pinisim strong bilong sin na mekim yumi kamap fri.

Jisas I Winim Dai

Long diwai kros Jisas i winim sin, na yumi amamas long em i kirap bek na i winim dai. Planti manmeri i pret long i dai na dispela pret i kalabusim ol. Tasol Jisas i go olgeta long ples bilong ol daiman na em i winim Satan. Jisas i tok, “Mi man i stap namba wan tru na i stap bihain tru. Na mi man bilong i stap laip. Bipo mi dai pinis, tasol lukim, nau mi stap laip oltaim oltaim. Na mi holim ol ki bilong Dai na bilong Ples bilong ol man i dai pinis” KTH 1.18.

Jisas i winim dai na em i kirap bek long matmat. Baibel i tok, “Krais i kirap bek pinis long matmat, olsem na bai em i no ken i dai moa. Dai i no gat strong moa bilong daunim em” Rom 6.9.

Jisas i winim dai na givim yumi laip. Yumi amamas long dispela laip. Dai i no gat strong moa long daunim yumi. Tru bodi i ken i dai, tasol spirit bilong yumi bilip manmeri bai i go i stap wantaim Jisas na amamas wantaim em. Taim Jisas i kam bek, dispela bodi i stap long matmat bai i kirap bek na bai yumi gat nupela bodi. Dispela nupela bodi bai i winim dispela bodi nau yumi gat, na bai em i gutpela moa na bai i no inap kamap lapun o painim sik o dai. Jisas i winim dai.

Jisas Bai I Pinisim Satan Olgeta

Jisas i winim Satan taim em i winim traim, na oraitim sikman na kirapim daiman. Jisas i soim strong bilong en i moa yet taim ol spirit nogut i harim maus bilong em na bihainim tok bilong em. Tasol bikpeia taim tru bilong winim Satan em long diwai kros. Jisas i bihainim oigeta tok bilong God i go inap long em i dai long diwai kros. Long diwai kros em i mekim ofa bilong tekewe sin bilong yumi. Long diwai kros em i baim bek yumi na tekewe yumi long han bilong Satan. Jisas i kirap bek long matmat na i givim nupela laip long yumi. Yumi amamas tru long bikpela wok bilong Jisas.

Tasol Satan em i bikhet na em i no laik aninit long Jisas. Oisem na em i pait yet na i wok long traim yumi, na i wok long givim hevi long ol manmeri bilong God. Tasol wanpela de God bai i pinisim em. “Satan i bin giamanim ol, olsem na God bai i tromoiem i go daun long bikpela hul i gat hatpela paiabilong ol ston salfa” KTH 20.10 Yumi amamas tru. Yumi stap long sait bilong win. Jisas i winim Satan long diwai kros na long las de em bai i winim em olgeta. Olsem na yumi no ken pret o surik long em. Long wanem, Jisas i winim em pinis.

Jisas i kirap bek long matmat na em i redi long go bek long heven na em i tok, “God i givim mi bikpela namba na strong bilong bosim olgeta samting long heven na long graim. Olsem na yupela i mas i go mekim olgeta lain manmeri i kamap disaipel bilong mi... Harim. Mi save stap wantaim yupela olgeta de, i go inap long dispela taim i pinis” Matyu 28.18-20. Yumi ken amamas tru. Jisas i gat bikpela namba tru na i no gat narapela namba i antap long namba bilong Jisas. Na Jisas i promis long stap wantaim yumi. Olsem na yumi no ken pret long posin o long ol arapela pawa bilong dispela graun.

No Ken Pret, Jisas I Win

Satan i wok long trikim na paulim tingting bilong manmeri. Em i giaman planti na tok, strong bilong en i bikpela moa na i winim strong bilong God. Dispela em i giaman tru. God yet i wokim Satan bipo tru na Rev. 20.10 i tok God bai i pinisim em olgeta. Satan i no wankain olsem God. Nogat. God i no gat stat na i no gat pinis. Satan i gat stat - tasol em i go paul na em i kamap nogut olgeta na bai i gat pinis bilong em tu. God i gat olgeta save tasol Satan i gat sampela save tasol. God i stap long olgeta hap long olgeta taim na i no gat wanpela samting i hait long ai bilong em. Tasol Satan i no olsem. Save na strong bilong em i no wankain long save na strong bilong God. Nogat tru.

Yumi no ken pret long Satan na sanguma na posin na ol kain samting olsem. Long wanem, Jisas i winim Satan pinis na Jisas i stap wantaim yumi. Jisas i givim namba long yumi na i salim yumi long mekim wok bilong em. Long nekis sapta yumi bai i lukluk moa long dispela namba Jisas i givim yumi na olsem wanem yumi ken winim ol pawa nogut bilong dispela graun.

Brukim Strong Bilong Pawa Nogut

Wanpela pasto i bin autim tok long Jisas i winim olgeta strong bilong Satan na sanguma na ol arapela kain kain pawa. Bihain long lotu wanpela man Tomi i tokim pasto, “Sampela i bin sutim posin long mipela na ol i bin bagarapim famili bilong mipela. Pastaim Papa bilong mi i dai, na 6-pela mun bihain mama bilong mi i dai. 6-pela mun bihain gen, namba wan brata bilong mi i bin dai. Klostu nau bai narapela 6-pela mun bai i pinis na mi wari tru. Mi no laik i dai. Yu tok long Jisas i winim Satan, tasol Jisas inap brukim dispela pawa nogut ol i bin yusim long bagarapim famili bilong mipela o nogat?” Pasto i tok, “Tomi, yu no ken pret. Jisas i gat olgeta strong na i no gat wanpela kain posin o spirit nogut long dispela graun i winim strong bilong Jisas. Nogat tru. Jisas i nambawan olgeta. Tasol yu mas pas wantaim Jisas na bai em i lukautim yu. Yu no ken i stap tubel, na long wanpela han yu yet i holim sampela posin long was long yu, na long narapela han yu holim pas long Jisas. Dispela kain pasin i no inap wok.”

Pasto i tok moa, “Yu mas tanim bel na givim baksait long pasin bilong sin na askim Jisas long kisim bek yu na lukautim yu.” Tomi i tok, “Mi pret tru. Mi ting i no longpela taim na bai mi bagarap. Mi laik Jisas i mas lukautim mi na famili bilong mi.” Pasto i givim stia long Tomi na em i mekim prea na autim sin bilong en na askim Jisas long kisim bek em.

Pasto i tok, “Tomi, yu no ken i stap hap hap Kristen. Yu mas larim God i bosim olgeta samting long laip bilong yu. Yu gat ' sampela samting bilong marila o posin o samting bilong was i stap long haus bilong yu o nogat? Sapos yu gat, orait yu mas rausim na God wanpela tasol i mas stap wasman na Bikpela long famili bilong yu.”

Pasto na Tomi i go long haus na bungim olgeta famili, na ol i tok tok long dispela hevi i stap long famili. Tomi i tokaut. “Mi laik bilip long God wanpela tasol em inap long lukautim yumi na yumi no ken holim pas long narapela samting.”

Tomi i go long rum bilong em na em i bringim wanpela bun bilong wanpela daiman. Em i tok, “Wanpela lapun i bin givim mi, na mi bin holim pas long dispela bun bilong tumbuna.” Pasto i tok. “Tomi, tumbuna bilong yu i dai pinis na ol arapela bun bilong en i stap long matmat. Tasol Jisas i dai na i kirap bek long matmat na i stap laip. Olsem na yu ting husat i strong moa? Dispela Jisas i bin winim matmat i strong moa o dispela bun bilong tumbuna i bin dai pinis na nau yu holim hap bim i stap.”

Tomi i tok, “Mi bilip Jisas i dai na i kirap bek na em i gat olgeta strong. Mi bilip long em wanpela tasol. Olsem na mi no ken holim dispela bun moa. Bikpela Jisas em i wasman tru bilong mi.

Meri bilong Tomi i kamautim sampela lip na skin diwai. Sampela arapela i kamautim sampela arapela samting. Na ol i bungim long wanpela ples.

Ol i go insait long haus na ol i go long wan wan rum na mekim beten. Ol i prea bai God i ken klinim dispela rum na rausim olgeta spirit nogut na rausim ol pasin nogut na mekim dispela rum i kamap klin olgeta. Ol i mekim dispela pasin long wan wan rum. Taim ol i prea pinis long wanpela rum, ol i kam ausait na pasto i putim sampela wel long dua na tok, “Dispela rum em bilong Bikpela na mipela i tambuim ol spirit nogut long go insait long dispela rum.” Ol i mekim olsem long wan wan rum i go inap long ol i bin prea long olgeta rum bilong haus.

Nau ol i go ausait na ol i tok, “Yumi mas putim olgeta graun bilong yumi long han bilong Bikpela bai em i ken was long yumi. Ol i holim han na wakabaut na raunim haus na gaden. Taim ol i wokabaut Tomi i tok, “Mipela famili i famili bilong Jisas Krais. Mipela givim dispela haus na graun long Bikpela Jisas na mipela brukim olgeta pawa na strong bilong Satan na ol spirit nogut. Olgeta pawa nogut bilong dispela graun i no ken i kam insait long haus long wanem, mipela putim olgeta samting aninit long blut bilong Jisas.”

Nau ol i kisim paiawut na kukim dispela bun bilong tumbuna na skin diwai na ol arapela samting nogut. Taim ol i kukim em i smel nogut tru.

Dispela famili i amamas tru. Ol i tok, “Bipo wanpela bikpela hevi i bin karamapim mipela. Tasol nau, nogat. Jisas i rausim hevi pinis, na em bai i was long mipela.”

Sampela yia i kam i go pinis nau na dispela sik i no kamap moa. Famili i stap strong na bisnis bilong ol i ran gut na ol i amamas tru. Jisas i winim Satan.

Sapta 4

King Jisas I Gat Namba

Jisas I Rausim Spirit Nogut

Jisas wantaim ol disaipel i go long taun Kapemeam, na long de Sabat em i go long haus lotu na em i autim tok long ol manmeri. Taim em i autim tok i stap wanpela man i gat spirit nogut i sindaun i stap na i harim tok. Taim Jisas i autim tok i stap dispela man i gat spirit nogut i sanap na bikmaus, “Jisas bilong Nasaret, yu kam bilong mekim wanem long mipela? Ating yu kam bilong bagarapim mipela? Mi save long yu. Yu dispela gutpela stretpela man i kam long God yet." Kwiktaim Jisas i krosim dispela spirit nogut na i tokim em olsem, “Yu pasim maus na yu lusim dispela man.” Dispela spirit nogut i sakim dispela man na em i singaut bikmaus tru na i lusim dispela man. Ol manmeri i lukim dispela i kirap nogut tru. Ol i tok, “Em i autim tok olsem man i gat namba na taim em i givim tok long ol spirit nogut ol i save harim tok bilong em Mak 1.27.

Dispela stori i helpim yumi save long pasin bilong ol spirit nogut, na tu i soim strong bilong Jisas.

Ol spirit nogut i save long Jisas na ol i save God i bin salim em i kam.

Ol spirit nogut i pret long Jisas

Ol spirit nogut i save Jisas bai i bagarapim ol.

Ol spirit nogut i save Jisas i gat namba na ol i bihainim tok bilong em.

Planti taim Jisas i bin rausim ol spirit nogut. Baibel i tok, “Na ol manmeri i gat spirit nogut i bagarapim ol, Jisas i oraitim ol” Luk 6.18. Na gen em i tok, “Long dispela taim Jisas i wok long mekim orait planti manmeri i gat ol kain kain sik. Na em i rausim planti spirit nogut i stap long ol. Na planti aipas, em i mekim ol i lukluk” Luk 7.21.

Ol spirit nogut i bihainim tok bilong Jisas long wanem, em i gat namba. Yumi Kristen i mas save gut yumi tu i gat namba bilong mekim wok bilong God.

Jisas i Givim Namba Long Ol Disaipel

Jisas i bin givim namba long ol disaipel na salim ol i go bilong mekim wok misin long planti ples. “Jisas i singautim ol 12-pela aposel i kam, na em i givim bikpela strong na namba long ol, bilong ol i ken rausim olgeta spirit nogut i stap long ol manmeri na ol i ken mekim orait ol manmeri i gat olgeta kain sik” Luk 9.1.

Bihain gen Jisas i salim 72 man i go long olgeta viles na ol liklik ples bilong autim gutnius. God i bin blesim wok bilong ol na givim strong long ol na taim ol i kam bek ol i tok, “Bikpela, mipela i bin kolim nem bilong yu, na ol spirit nogut tu ol i bihainim tok bilong mipela” Luk 10.17.

Taim Jisas i kirap bek long matmat em i tokim ol disaipel, “God i givim mi bikpela namba na strong bilong bosim olgeta samting long heven na long graun. Olsem na yupela i mas i go mekim olgeta lain manmeri i kamap disaipel bilong mi” Matyu 28.18-19.

Jisas i givim namba long ol disaipel long rausim ol spirit nogut na em i givim dispela namba long ol manmeri i kam bihain long ol.

Pol I Rausim Spirit Nogut

Pol na Sailas i stap long taun Filipai na i wok long autim gutnius long ol manmeri. Taim ol i raun wanpela meri i gat spirit nogut i wok long bihainim ol. Dispela spirit i givim save long meri na em i kamap glasmeri na ol man i save baim em long painimaut ol tok hait. Dispela meri i bihainim Pol na Sailas na i tok. “Ol dispela man ol i wokman bilong God Antap Tru. Ol i save tokim yupela long rot bilong God i kisim bek yupela" Aposel 16.17.

Planti de dispela meri i mekim olsem na Pol i les tru na i tok, “Long nem bilong Jisas Krais, mi tokim yu, yu lusim dispela meri na i go.” Na wantu dispela spirit i lusim meri na i go. Dispela i soim strong i stap long nem bilong Jisas long rausim ol spirit nogut. Pol i yusim nem bilong Jisas na spirit nogut i harim tok.

Namba Em I Bikpela Samting

Wanpela de mi draivim kar long Hailans Haiwe na mi lukim wanpela polis i wok long sekim laisens bilong ol kar. Em i pasim ol PMV na ol i kam stop na em i sekim laisens. Sampela i no laik i stap, tasol ol i lukim yunifom bilong polis na ol i save ol i mas aninit long tok bilong ol.

Mi lukluk i stap na wanpela bikpela haiwe i kam. Em i kam antap long Lae, na em i spid tru na i laik i go long Hagen. Mi ting husat bai i win. Polis inap pasim haiwe o nogat? Tasol polis i no pret em i sanap long rot na i makim han long dispela bikpela haiwe trak na pasim em. Haiwe i gat planti pawa tasol draiva i putim brek strong na bikpela haiwe i kam sanap na polis i sekim laisens bilong draiva.

Mi lukim dispela na mi save strong na namba i no wankain. Strong bilong bikpela trak i winim strong bilong polis. Tasol PNG gavman i bin givim namba long polis na taim em i putim yunifom na sanap long rot em i sanap long nem bilong PNG gavman na ol draiva i mas bihainim tok. Namba bilong polis em i bikpela samting moa na i winim strong bilong bikpela Mack trak i ran long Hailens haiwe.

God i bin givim namba long yumi Kristen, tasol planti Kristen i no save long God i bin givim namba long ol. Olsem na ol i save pret na surik na ol i no mekim wok bilong God. Planti Kristen i pret long Satan na sanguma, masalai o posin olsem na ol i no mekim wanpela samting. Ol i lus tingting long God i bin kisim bek ol na ol no stap aninit long Strong bilong Satan moa. God i bin bringim yumi insait long famili bilong God, na God I Gat Olgeta Strong em i Papa bilong yumi na em i promis long lukautim yumi na stap wantaim yumi long olgeta taim.

Jisas i winim Satan long diwai kros na em i kirap bek na nau em i stap long hansut bilong God long heven. Em i antap tru long olgeta kain het spirit bilong dispela graun. Na Jisas i mekim yumi sindaun wantaim em long heven. Olsem na yumi tu i gat namba, na yumi tu i ken tokim ol kain spirit nogut long lusim manmeri na i go na ol bai i bihainim tok.

Jisas I Givim Yumi Namba Bilong Rausim Spirit Nogut

Yumi lukim Jisas i bin rausim planti spirit nogut. Pita i tok, “Na Jisas i go long ol ples nabaut na i helpim ol manmeri. God i stap wantaim em na em i mekim orait gen olgeta man Satan i bin bagarapim ol” Aposel 10.38. Na Jon i tok, “... Pikinini Bilong God i bin kamap ples klia bilong bagarapim na rausim wok bilong Satan” 1 Jon 3.8. Dispela wok bilong daunim na bagarapim wok bilong Satan na bilong kisim bek ol manmeri i stap aninit long han bilong Satan i no pinis yet. Jisas i bin givim dispela wok long yumi manmeri bilong God.

Taim Jisas i dai na kirap bek em i bungim ol disaipel na i tokim ol, “God i givim mi bikpela namba na strong bilong bosim olgeta samting long heven na long graun. Olsem na yupela i mas i go mekim olgeta lain manmeri i kamap disaipel bilong mi” Matyu 28.18-19. Jisas i gat bikpela namba bilong bosim olgeta samting long heven na graun. Dispela tok i soim God i antap long ol ensel na ol kain kain spirit na ol arapela samting i gat strong. Na Jisas i givim wok long yumi long mekim ol manmeri i kamap disaipel bilong Jisas. Planti manmeri i ting wok bilong yumi Kristen em bilong autim gutnius. Tasol dispela em i hap wok tasol. Ol manmeri i mas harim gutnius na ol i mas senism laip olgeta na bilip long Jisas na bihainim em.

Taim yumi go long mekim ol manmeri i kamap disaipel bilong Jisas, yumi bihainim tok bilong Jisas, na yumi no go nating. Nogat. Jisas yet i salim yumi i go, na yumi go wantaim strong na namba bilong em. Jisas i gat bikpela namba na em yet i makim yumi long mekim wok bilong em olsem na yumi tu i gat namba bilong mekim wok. Olsem na yumi no ken pret o sem o surik long pait wantaim Satan na ol spirit nogut. Long wanem, King Jisas i gat namba na em i givim namba tu long yumi.

Jisas I Sindaun Long Nambawan Ples Long Heven

Jisas i bin bihainim olgeta tok bilong God na em i bin i dai long tekewe sin bilong yumi. Em i bin kirap bek long matmat na em i go pinis long heven na God i putim em long namba wan ples tru. Efesus 1.20-21 i tokaut klia long dispela samting:

Krais i dai pinis, na long dispela bikpela strong bilong God, God i kirapim em na i bringim em i go sindaun long han sut bilong em long heven. Olsem na Krais i stap antap tru long olgeta kain strongpela spirit, na long olgeta hetman na long olgeta gavman, na long olgeta samting i gat strong.

Yumi amamas tru long Jisas i winim Satan, na nau em i stap long namba wan ples na ol kain strongpela spirit i stap aninit long em. Tasol Pol i gat sampela moa tok i stap yet. Em i tok long yumi bin i stap aninit long Satan, na pasin nogut bilong dispela graun i kilim yumi na spirit bilong yumi i olsem dai pinis. Tasol Jisas i givim nupela laip long spirit bilong yumi. Na olsem Jisas i kirap bek long matmat na i go sindaun long sia king long heven, olsem tasol yumi tu i sindaun wantaim Jisas long sia king bilong em.

Tru, rong bilong yumi em i kilim yumi na yumi dai pinis. Yumi stap olsem ol man i dai pinis olgeta. Tasol marimari bilong God em i pulap tru na em i gi vim bel bilong en moa yet long yumi. Olsem na em i mekim yumi i stap laip wantaim Krais. Yes, long marimari bilong God tasol em i kisim bek yupela. Em i kirapim yumi wantaim Krais Jisas. Na em i mekim yumi i sindaun pinis wantaim Krais long sia king bilongen long heven. Efesas 2.4-6

Jisas i bin dai na kirap bek na em i sindaun long sia king long heven na olgeta kain kain spirit bilong dispela graun i stap aninit long em. Baibel i tok God i wokim wankain samting long yumi wan wan. Sin i kilim spirit bilong yumi na yumi i kamap olsem daiman. Tasol Jisas i kisim bek yumi na i givim nupela laip long yumi. God i litimapim yumi na mekim yumi i sindaun pinis wantaim Krais long sia king bilong em long heven. Tru bodi bilong yumi i stap long graun tasol long narapela sait yumi sindaun long sia king wantaim Bikpela Jisas. Jisas i stap antap long ol kain kain spirit bilong dispela graun olsem na yumi tu i mas save yumi sindaun wantaim Jisas na em i givim namba long yumi olsem na yumi tu i stap antap long ol dispela kain spirit.

Yumi no ken pret o surik long Satan. Nogat. Jisas i winim Satan pinis na long strong bilong em, bai yumi tu i ken krungutim het bilong em.

God bilong givim gutpela sindaun na bel isi long yumi, em bai i larim yupela i krungutim Satan aninit long lek bilong yupela. Rom 16.20

Dispela Spirit i stap insait long yupela em i winim spirit i stap insait long ol man bilong graun. Jon 4.4

Brata susa- yu no ken pret. Jisas i winim Satan pinis na em i sindaun long sia king long heven. Em i laik yusim yumi long krungutim Satan na bagarapim em na yumi ken rausim ol spirit nogut na bai ol manmeri i ken kamap fri.

Jisas i bin tok, “Mi tok tru long yupela, olgeta samting yupela i pasim long graun, em bai God i pasim long heven. Na olgeta samting yupela i lusim long graun, em bai God i lusim long heven” Matyu 18.18.

Dispela tok i gat bikpela mining. Taim yumi stap wanbel wantaim Jisas nayumi tokim spirit nogut long lusim wanpela ples o wanpela man o meri, orait em i mas bihainim tok bilong yumi. Sapos yumi no surik long Satan, tasol yumi sanap strong long bilip na yusim namba Jisas i givim yumi orait yu ken tokaut na pasim wok bilong em. Yumi no ken surik long sanguma. Nogat. Sanguma i mas surik long ol manmeri bilong God i kam long nem bilong Jisas.

Sanguma i go Pinis

Wanpela lapun i kam lukim pasto long wanpela apinun. Em tok, “Yangpela, mi gat wanpela tok mi laik yu harim. Yu inap helpim mi o nogat, tasol mi gat bikpela hevi.” Lapun i tok isi isi na i tok, “Wanpela blakbokis i stap long bel bilong mi na em i strong tru na i subim mi long mekim planti pasin nogut. Mi wokabaut long viles na sapos mi lukim wanpela i gat gutpela kaikai orait blakbokis i kirapim mi long go na kisim. Sapos ol i givim mi, orait blakbokis i amamas. Tasol sapos ol i no givim mi orait em i bel hat nogut tru na i subim mi long kilim ol. Mi pait wantaim dispela spirit na em i hatwok tru. Yangpela yu inap helpim mi?”

Pasto i tok, “Papa yu ken amamas. Jisas i kam bilong daunim na bagarapim wok bilong Satan. Na Jisas i ken rausim dispela blakbokis bilong wanem, ol spirit nogut i mas aninit long Bikpela Jisas.” Pasto i givim moa tok long em na soim em Jisas i winim Satan long diwai kros. Pasto i askim lapun, “Yu laikim Jisas i rausim dispela sanguma na bai yu stap fri olgeta? Lapun i tok, ‘Yes, tru tumas mi laikim Jisas i ken rausim.”

Pasto i prea na tok tenkyu long Jisas i bin winim Satan long diwai kros, na em i tenkyu long nem bilong Jisas i gat strong long bagarapim olgeta pawa nogut. Taim em i kamap long pinis bilong prea Pasto i tok, “Yu sanguma spirit, mi tokim yu long nem bilong Jisas yu mas lusim dispela papa na i no ken kambek gen long em. Dispela man i bin tanim bel na bilip long Jisas Krais na em i pikinini bilong God. Em i no stap aninit long Satan moa. Olsem na mitupela i wanbel na i tok strong olgeta, “Yu spirit bilong sanguma i mas i go long lek bilong Jisas,na yu no ken i kam bek gen long bagarapim dispela papa. Mi tok nogat olgeta long strongpela nem bilong King Jisas.” Lapun i opim ai na smail na i tok, “Em i go pinis. Mi fri. Mi fri. Tenkyu Jisas, mi fri olgeta.”

Laip bilong lapun i senis olgeta. Em i wokim wanpela haus klostu long haus lotu. Wande wande long moning taim tru olsem 5 klok em bai i go long haus lotu na beten. Pasto i save harim lapun i mekim prea long tokples. “Tenkyu, tenkyu, tenkyu. Bipo mi bagarap tru tasol Jisas yu mekim mi fri. Tok bilong mi sot, tasol God yu gutpela moa. Tenkyu, tenkyu, tenkyu.

Jisas i win, em i givim namba long yumi na yumi ken rausim ol spirit nogut na tokim ol manmeri i stap kalabus yet long han bilong Satan long ol i ken go fri.

Sapta 5

Helpim Ol i Kamap Orait

Pasto Timoti i stap long haus bilong en na em i redim tok bilong autim long Sande. Em i harim wanpela i singaut na i lukim wanpela man i sanap i stap. Dispela man, Dau, i no save kam long lotu tumas, tasol meri bilong en i save kam olgeta taim. Dau i tok, “Meri bilong mi Lisa i gat bikpela sik na mipela i bin kisim em i go long haus sik tasol ol i no painimaut as bilong sik. Lisa i tokim mi long singautim yu. Yu inap kam na prea long em?” Pasto Timoti i go wantaim Dau na taim ol i wokabaut, Timoti i askim Dau long meri bilong em. “Sik i kamap wanem taim, na yu ting wanem samting em i as bilong sik?”

Dau i tok, “Mi no save tru, tasol mi wari, nogut sanguma i bagarapim em o sampela i sutim posin long em.”

Timoti i kamap long haus na i lukim Lisa i slip long plua i stap. Lisa i opim ai tasol toktok bilong en i no gat strong na Timoti i kirap nogut. Lisa i wanpela strongpela meri, tasoi nau skin i lus na toktok bilong en i no strong. Timoti i putim yau klostu na i harim tok bilong Lisa. Em i tok isi isi, “Pasto mi wari na mi pret tru sampela i wokim posin long mi, na mi bagarap tru.” Timoti i harim dispela na i save pasin bilong pret em i samting nogut tru. Em i save bilip bilong Lisa i no strong na pret i holim em. Kwiktaim em i prea insait long tingting na askim Bikpela long givim stia. Kwiktaim wanpela tingting i kam. “Pret i kam long Satan na yu mas strongim bilip bilong em.”

Strongim Bilip

Timoti i tok “Yu no ken pret. Jisas i stap wantaim yumi na em bai i helpim yu. Mi laik yu tingting gen long sampela Baibel ves yu bin lainim.” Em i autim Jon 10.27-28. “Ol sipsip bilong mi i save harim maus bilong mi, na mi save long ol, na ol i bihainim mi. Mi givim laip i stap gut oltaim oltaim long ol, na ol bai i no inap lus. Nogat tru. Na bai i no gat man inap rausim ol long han bilong mi. Papa bilong mi i bin givim ol long mi. Na em i namba wan tru na i antap long olgeta samting. Olsem na i no gat wanpela man i ken rausim ol long han bilong em.”

“Lisa, Yu bin tanim bel na God i bin kisim bek yu na yu bin baptais bilong soim yu bilip tru long Jisas. Lisa yu tingim dispela de yu bin kisim baptais?”

Lisa i tok, “O yes mi tingim yet.”

Pasto i tok, “Orait yu wanpela sipsip bilong Jisas na em i tok ‘mi save long ol sipsip bilong mi.’ Na Jisas i mekim wanpela promis na i tok ‘bai i nogat wanpela man inap long rausim ol long han bilong mi.’ Jisas i strong moa na i winim olgeta sanguma na posin bilong dispela graun. Em i holim yu na em bai i lukautim yu. Lisa, yu mas tok ‘Tenkyu Jisas, mi bilip long yu lukautim mi. Yu no inap lusim mi, tasol yu holim mi gut tru long han bilong yu.’” Isi isi Lisa i bihainim maus bilong Timoti na i tok tenkyu long Jisas. Bihain Pasto i ritim Buk Song 91.1-4:

Man i go long God Antap Tru, bilong God i ken lukautim em,

em i stap klostu long God I Gat Olgeta Strong,

na God i karamapim em.

Bai dispela man i tok long Bikpela olsem,

“Yu save banisim mi na yu was gut long mi.

Yu God bilong mi. Mi save bilip long yu."

Tru tumas, bai God i lukautim yu gut

na samting i stap hait i no inap bagarapim yu.

Na bai em i banisim yu na ol sik nogut i no inap kisim yu.

Bai em i karamapim yu gut,

olsem kakaruk i karamapim ol pikinini

long wing bilong en.

Yu ken hait gutpela tumas aninit long wing bilong Bikpela,

na bai em i was long yu.

Pasto i tok, “Yu tingim ol liklik pikinini kakaruk ol i pilai na raun na painim kaikai i stap, tasol taim wanpela dok i kam klostu, mama kakaruk i mekim wanem? Em i apim wing bilong em na singautim ol i kam klostu. Ol i ran i kam na hait aninit long wing bilong mama na weldok i no inap bagarapim ol. Yu wari long posin na sanguma, tasol yu no ken pret. Pikinini kakaruk i no save raunim dok. Nogat. Em i ran i go long mama na mama i lukautim em. Kam klostu long God Papa. Em i bikpela na em i gat olgeta strong, olsem na yu no ken pret. God bai rausim posin na sanguma na ol kain pawa nogut.”

Pasto i prea na i tok, “Bikpela strongim Lisa. Strongim bilip bilong em na rausim pret. Helpim em i malolo klostu long yu na helpim em i ken hait aninit long wing bilong yu. Mipela i tenkyu long yu gat olgeta strong, na yu gat strong bilong winim olgeta pawa nogut bilong dispela graun.”

Pasto i tok, “Yumi olgeta i mas bung wantaim na stretim olgeta toktok, sapos sampela bel nogut o kros i stap, orait dispela i ken pasim rot bilong God i oraitim sik. Nau nait bai mi kambek gen na yupela olgeta famili i mas bung wantaim na stretim tingting.

Bung Wantaim

Long nait Timoti na meri bilong em na tupela strongpela Kristen i kam wantaim. Lisa i smail taim em i lukim ol i kam. Olgeta famili i bung wantaim na ol i singim song bilong amamas na tenkyu long God. Song em i gutpela samting bilong daunim pret na strongim bilip.

Autim Sin

Bihain Timoti i ritim Jems 5.14-16:

Ating wanpela bilong yupela i gat sik? Orait em i mas singautim ol hetman bilong sios i kam long em. Na long nem bilong Bikpela ol i mas putim wel long bodi bilong em, na ol i mas prea long God i ken mekim em i kamap orait gen. Sapos ol i bilip long God na ol i prea, orait Bikpela bai i mekim orait dispela sikman na kirapim em gen. Na sapos em i bin mekim sin, orait Bikpela bai i lusim ol dispela sin. Olsem nayupela wan wan i mas autim sin bilongyupela long ol arapela manmeri bilong God. Na yupela wan wan i mas prea long God i helpim ol arapela, na bai God i mekim yupela i kamap orait gen. Sapos stretpela man i prea, orait prea bilong en i gat bikpela strong, na em inap tru long helpim ol arapela.

Timoti i tok, “God i gat olgeta strong na em inap oraitim Lisa, tasol sapos yumi yet i gat kros o bel nogut i stap, orait dispela i ken pasim blesing bilong God.” Timoti i prea, “Bikpela yu tasol i antap olgeta na yu gat olgeta strong na save. Yu lukim olgeta pasin bilong mipela. Yu lukim ol samting i stap hait na ol pasin i stap ples klia. Helpim mipela long tokaut nau na rausim olgeta tingting nogut na kros na bel nogut, bai mipela i ken i stap gutpela na klinpela long ai bilong yu. Mi askim dispela long nem bilong Jisas. Amen.

Ol i stap isi na wet i stap na wanpela i tok. “Mi laik tok sori,” na em i autim wanpela hevi bilong em na i sekhan wantaim narapela. Sampela arapela tu i autim hevi. Dau i tok, “Pasto mi gat asua tu. Mi lukim Lisa i go long lotu, na mi wok long krosim em na tok bilas long em. Mi save nau, mi wanpela kranki man tru. Pasin mi mekim i no gutpela. Mi bikhet long God na mi ting Lisa i mas ananit long tok bilong mi. Tasol mi yet mi no laik aninit long God. Pasto inap mi tanim bel nau, o mi mas wet long Sande?”

Timoti i amamas tru na i tokim Dau long God i laik kisim bek em nau. Em i tok, “Tasol yu mas tanim bel tru na yu no ken giaman long tanim bel na bihain, taim Lisa i orait yu no ken i go bek gen long pasin bilong sin.

Dau i prea olsem, “Mi sem long ol bikhet pasin bilong mi na mi no laik i go bek gen long pasin nogut bilong dispela graun. Mi save Jisas i bin dai bilong tekewe sin bilong mi. Mi laikim Jisas i ken klinim bel bilong mi long blut bilong en na tekewe olgeta pasin nogut na mekim mi kamap nupela.” Bihain long Dau i bin mekim prea. Sampela arapela i bin autim sampela hevi. Na bihain olgeta i bin bungim maus na prea wantaim.

Autim Bilip

Pasto i ritim sampela Baibel ves.

Sapos tupela bilong yupela hia long graun i wanbel long wanpela samting na yutupela i beten long kisim dispela samting, orait Papa bilong mi em i stap long heven em bai i givim long yutupela. Matyu 18.19

Na sapos yupela i bilip na mekim prea, orait olgeta samting yupela i beten long kisim, em bai yupela i kisim. Matyu 21.22

Pasto i tok, “Bilip bilong yumi em i bikpela saming. Sapos yumi stap tubel, orait dispela i slekim bilip na i pasim rot long God i bekim prea bilong yumi. Mi gat sampela askim, na mi laik yu bekim ansa long mi. Sapos yu wanbel long dispela tok mi askim, orait yupela i ken tok, ‘Yes’.”

Yu bilip God wanpela tasol i gat olgeta strong? Yes.

Yu bilip God inap oraitim sikman? Yes.

Yu bilip strong bilong God i winim strong bilong posin? Yes.

Yu bilip Jisas i bin kam bilong daunim na bagarapim olgeta wok bilong Satan? Yes.

Pasto i tok pasin bilong wanbel long prea em i bikpela samting. Tasol em i isi long tok “mi bilip” tasol yumi mas soim bilip bilong yu. Satan wantaim ol spirit nogut i bilip long God i stap, tasol ol i no bihainim tok bilong God. Yumi mas bihainim tok bilong God na bai yumi soim bilip bilong yumi long ples klia. Timoti i ritim dispela tok long Baibel.

God i save givim planti samting long olgeta man, na em i no save tok kros long man i askim em. Tasol dispela man i mas bilip tru na i beten long God. Em i no ken lusim bilip liklik na i ting olsem, ‘Ating God bai i givim dispela long mi, o nogat?’ Long wanem, man i gat tupela tingting, em i olsem solwara win i sakim na i kirap nabaut. Kain man olsem i no ken ting Bikpela bai i givim wanpela samting long em. Nogat. Jems 1.5-7

Sampela man i save bilip long skin diwai o lip bilong diwai o sampela arapela samting i gat pawa long givim strong long ol. Tasol yumi no ken tubel na holim skin diwai na God wantaim. Yumi mas lusim ol arapela samting na holim pas long God wanpela tasol. Sampela yupela i holim skin diwai o lip samting bilong was long yupela o nogat? Wanpela papa i tok, “yes mi gat wanpela skin diwai na mi save holim i stap, tasol nau mi laik bilip tru long Bikpela na em i ken lukautim mi.” Lisa i tok, “ Lapun mama i bin givim mi wanpela lip na mi holim i stap. Mi bin ting em i liklik samting, tasol nau mi save mi bin i stap tubel na mi no bilip tru long Bikpela. Nau mi laik rausim na mi laik bilip long Bikpela Jisas tasol.”

Lisa i kirap na kamautim dispela lip em i bin haitim na em i tok, “Mi no bilip moa long dispela kain pawa. Mi givim mi olgeta long Bikpela Jisas Krais na em wanpela tasol i ken lukautim mi.” Em i tok pinis na em i tromoi lip i go insait long paia.

Nau Timoti i askim, “Sampela arapela i gat sampela samting i stap long dispela haus, yupela i laik rausim na pinisim, o nogat?

Bihain Pasto i tok, “Dispela haus em bilong Jisas Krais. Dau na Lisa i bin autim bilip bilong tupela na ol i rausim ol arapela samting ol i bin bilip long en, olsem ol skin diwai na lip samting na ol i no laik holim ol dispela samting moa. Olsem nau, long nem bilong Jisas Krais, mi tokim ol spirit nogut i mas lusim dispela haus na i go pinis na i no ken kam bek moa. Na tu long nem bilong Jisas mi tok ol posin o sanguma i mas pinis na i no ken bagarapim Lisa o arapela long dispela haus moa.”

Pasto i prea “Bikpela Jisas, yu gat olgeta strong na yu bin daunim na bagarapim Satan. Mipela putim dispela haus na gaden na famili long han bilong yu. Rausim olgeta spirit nogut i bin givim hevi long dispela famili. Mipela i askim yu long banisim dispela haus bai ol samting nogut i no ken kambek gen. Nau mipela i askim yu Jisas, long oraitim Lisa na putim nupela strong long olgeta hap bilong bodi na laip bilong em. Dispela prea mipela i mekim long nem bilong Bikpela Jisas Krais. Amen.”

Taim Pasto i prea pinis, na em i askim Lisa. “God i bin mekim wanem long laip bilong yu? Yu pilim sampela senis taim mipela i prea, o nogat? Lisa i tok, “Taim mi rausim dispela lip na taim yu mekim prea mi pilim nupela strong i kam insait long bodi bilong mi. Mi save God i harim prea bilong mi na pret i go pinis. Jisas i Bikpela bilong mi na mi amamas tru long em.”

Laip Bilong Yumi Yet

Dispela stori i soim yumi rot bilong helpim arapela taim ol i pilim sanguma o posin samting i bagarapim ol.

Yu mas strongim bilip. Satan i amamas tru long pretim yumi. Tasol yumi no ken pret. Nogat. Tok bilong Baibel, song na prea i gutpela long daunim pret na strongim bilip.

Famili i mas bung wantaim na autim sin. “Sapos man i ting long haitim sin bilong en, orait em i no inap i stap gut. Tasol sapos man i autim olgeta sin bilong en na i givim baksait long ol dispela sin, orait bai God i marimari long en. Sindaun 28.13

Autim Bilip. Em i gutpela long family i autim bilip long maus bilong ol. Taim yumi tokaut stret long bilip bilong yumi, yumi kisim strong. “Long bel yumi save bilip na God i kolim yumi stretpela manmeri. Na iong maus yumi save autim bilip bilong yumi na God i kisim bek yumi” Rom 10.10.

Rausim olgeta samting i no gutpela long ai bilong God. “Na yupela i mas lukaut gut, nogut yupela i pas long ol samting i no klin long ai bilong God. . . yumi mas rausim olgeta pasin doti bilong bodi na bilong spirit, na yumi mas kamap klin olgeta long ai bilong God” 2 Korin 6.17 na 7.1.

Yumi mas brukim strong bilong Satan na ol pawa nogut long nem bilong Jisas, na tokim ol posin na sanguma samting i mas lusim sikman na i go pinis na i no ken i kam bek gen.

Askim sikman, “Yu stap olsem wanem? God i mekim wanem long laip bilong yu? Sampela samting i kamap taim mipela i prea o nogat? Yu pilim bel isi na laip bilong Jisas i pulapim yu, o sampela hevi i stap yet?

Sapta 6

Kamap Fri Olgeta

Aposel Pol i go long taun Efesus na em i autim tok bilong God. Efesus em i bikpela siti na em i gat bikpela tempel long wanpela godmeri, nem bilong em Artemis. Pasin bilong lotu long giaman god, na wokim posin na marila i strong moa yet long ples Efesus.

Taim Pol i stap long Efesus, God i soim strong bilong en, na em i wokim narakain narakain mirakel. Planti sikman i kamap orait na ol spirit nogut i lusim ol manmeri, na ol manmeri i kamap fri.

Long dispela ples 7-pela brata i stap na ol i yusim sampela pasin bilong ples long rausim ol spirit nogut. Ol i lukim Pol i wokim mirakel, na ol i save taim Pol i kolim nem bilong Jisas, ol spirit nogut i save lusim ol manmeri. Ol i lukim dispela na ol i ting ol tu bai i wokim wankain pasin. Ol i no tanim bel na ol i no bilip tru long Jisas Krais, tasol ol i yusim nem nating. Ol i tok, “Long nem bilong Jisas, Pol i save autim tok bilong en, mi tok strong tumas long yupela i mas i go.” Wanpela de ol i mekim dispela tok na spirit nogut i bekim tok long ol. “Mi save long Jisas na mi save long Pol, tasol yu husat tru?” Na dispela man i gat spirit nogut i kirap na paitim ol. Em i bagarapim ol na raunim ol i go, na ol i ranawe skin nating.

Dispela tok i go nabaut na bikpela pret i kamap long ol. Ol i save spirit nogut em i samting tru. Na ol i save nem bilong Jisas i no wanpela nem nating. Planti manmeri i bin tanim bel long Efesus tasol i luk olsem planti bilong ol i no bin lusim pinis olgeta posin samting bilong bipo. Ol i holim sampela posin samting i stap yet na ol i no kamap fri olgeta.

Planti manmeri i bilip pinis, ol i kam na long ai bilong ol arapela manmeri, ol i autim olgeta pasin nogut bipo ol i bin mekim. Na planti manmeri i bin wokim posin na marila samting, ol i bungim ol buk bilong ol i gat tok long pasin bilong wokim ol dispela samting, na ol i kukim long paia long ai bilong olgeta manmeri. Ol i kaunim pe bilong olgeta dispela buk, na em inap 50,000 mani silva. Aposel 19.18-19

Ol dispela lain bilong Efesus i gat strongpela bilip long ol kain kain spirit na posin na marila samting. Ol dispela buk ol i kukim i no stori buk, tasol em i sampela kain pepa i gat ol kain strongpela tok bilong daunim ol spirit nogut. Ol manmeri i save ting em i gat strong bilong was long haus bilong ol bai ol spirit nogut i no ken bagarapim ol. Wok bilong ol dispela buk em i wankain long ol skin diwai, planti manmeri i holim tude bilong givim strong long ol na was long ol.

Ol Kristen i autim ol dispela pasin na kukim ol dispela samting, na taim ol i mekim olsem ol i kisim nupela strong long laip bilong ol. Baibel i tok, “Long dispela pasin tok bilong Bikpela i wok strong long ol manmeri, na i kamap strong long laip bilong ol. Na ol i raun na autim tok long planti hap” Aposel 19.20. Taim ol dispela manmeri i stretim na pinisim ol samting bilong bipo ol i kisim nupela strong long Kristen laip bilong ol, na ol i gat strong bilong.autim tok bilong God.

Wankain pasin i bin i stap long Olpela Testamen. Bikpela lain Filistia i givim planti hevi long ol lain Israel. Ol i krai long God na askim em long helpim ol. Samuel i tokim ol, “Sapos yupela i laik tanim bel tru na kam bek long Bikpela, orait yupela i mas rausim ol giaman god na ol piksa bilong god meri Astarte yupela i save lotuim. Na yupela i mas i stap aninit tru long Bikpela na lotu long em wanpela tasol, na em bai i helpim yupela na rausim ol Filistia bai ol i no inap bosim yupela moa” 1 Samuel 7.3.

Ol Israel i bin bihainim tok bilong Samuel na rausim ol giaman god naposin samting. God i bin wokim mirakel na raunim ol birua i go longwe tru. Tude planti Kristen i kam lotu na singim song na ol i ting ol i Kristen tru, tasol Kristen laip bilong ol i no strong. Satan i wok yet long daunim ol na slekim strong bilong ol. Ol i no gat strongpela bilip na ol i no gat amamas tru long Kristen laip bilong ol. As bilong trabel em i olsem. Ol i holim yet ol kain kain samting i nogut tru. Na dispela i opim dua na mekim isi long Satan i daunim ol na pinisim strong bilong ol.

Rausim ol Samting Nogut

Long wanpela Baibel Skul ol studen i bin stadi long dispela stori bilong ol Kristen long Efesus na tisa i askim ol. ‘Sapos dispela stori i bin kamap long P.N.G. orait ol manmeri i mas tokaut long wanem kain pasin, na ol i mas rausim o kukim wanem kain samting?”

Ol sumatin i bung long liklik grup na toktok planti na ol i kamapim dispela lista:

Singautim glasman o glasmeri.

Mekim beten long ples matmat o antap long maunten na singautim ol spirit.

Askim tewel bilong daiman long givim toktok long yumi.

Singautim posin man long oraitim sik.

Kilim pik o kakaruk, na askim ol sprit long helpim yiuni.

Go long posin man long kisim pawa bilong winim meri, o win long exam, o daunim bisnis bilong arapela, o winim birua o oraitim sik.

Mekim beten long Satan long kisim strong bilong wokim raskal pasin.

Bung wantaim famili na kaikai wantaim ol taim ol i singautim spirit bilong daiman.

Yusim ol kain tok hait o spesel tok i gat pawa.

Sapos mama o papa o lida bilong lain i bin givim mipela long ol spirit taim mipela i pikinini, orait mipela i mas brukim dispela promis na tokaut long mipela i stap long lain bilong Jisas na i stap.

Putim plet kaikai bilong amamasim spirit bilong daiman. Givim hap abus o kaikai long gaden long masalai o spirit bilong bosim bus o gaden.

Wokim posin na katim skin na kapsaitim blut bilong kisim strong bilong ol spirit.

Samting Bilong Kukim O Rausim

Planti manmeri i gat sampela samting ol i save holim bilong givim strong long ol o bilong was long ol. Tasol ol dispela samting i gat sampela tok hait o sampela pawa i stap long ol bilong givim strong long ol.

Lip bilong diwai

Skin diwai

Kawawar

Kambang

Tanket

Sampela i holim sampela samting bilong daiman na ol i bilip dispela bai i givim strong long ol.

Bun bilong daiman

Pinga bilong tumbuna

Gras o bilum bilong daiman

Klos i gat blut o kain samting olsem

Ol samting ol i bin givim long ol spirit o bin yusim long kisim pawa bilong spirit o bilong amamasim ol spirit.

Kas ol i bin givim long Satan

Pisin gras

Mambu

Ston

Hap plang bilong pait

Ol kaving bifong maselai o tambaran

Wel na singsing pen na kain samting olsem

Titbilongpik

Spia

Ol buk i gat stori na tok hait bilong tumbuna

Musik tep i gat song nogut i stap long en, o magasin i gat ol piksa nogut i stap long en.

Yumi no ken holim tupela tingting. Long Papua Niugini pasin bilong singautim spirit em i bikpela samting tru. Na planti manmeri na planti Kristen i holim skin diwai o kawawar samting bilong was long ol o lukautim ol. Long Olpela Testamen, ol lain bilong Isrel i stap wantaim tupela bel na ol i tok, Mipela i lain bilong God,” tasol tu ol i lotu long giaman god Bal. Elaija i bin tok strong long ol, “Yupela manmeri bilong tupela tingting, wanem taim bai yupela i gat wanpela tingting tasol? Sapos Bikpela em i God tru, orait yupela i mas lotu long em wanpela tasol” 1 King 18.21.

Tude wankain tok i mas i kam long ol Kristen long Papua Niugini, “Wanem taim bai yupela i gat wanpela tingting tasol. Sapos Bikpela em i God tru, orait yumi mas lotu long em wanpela tasol.

Lotu Bilong Kamap Fri Olgeta

Dispela em i lotu bilong helpim Kristen i kamap fri olgeta na pinis olgeta long olgeta pasin bilong ol spirit nogut.

Song - Singim sampela song i tokaut long strong i stap long Jisas

Jisas I Win Long Diwai Kros

I Gat Strong, Strong, Strong B ’long Winim Sin Long Blut Bilong Krais

in the Name of Jesus We Have the Victory

Prea - Mekim kain prea olsem:

Papa God, yu Bikpela na yu stap antap tru. Yu stap bipo, stap nau na bai yu stap olgeta taim bihain. Yu wanpela tasol i save long olgeta samting na i no gat wanpela samting i hait long ai bilong yu. Yu bin salim Jisas i kam na em i dai long diwai kros bilong tekewe sin bilong mipela. Mipela i bilip Jisas i kirap bek na nau em i sindaun long sia king long heven. Mipela bilip Jisas em i antap long olgeta het spirit bilong dispela graun na ol arapela kain spirit na pawa. Olsem na mipela i askim yu long banisim mipela bai Satan i no ken mekim wanpela samting bilong bagarapim o mekim nogut long mipela o long famili bilong mipela. Mipela i askim yu long helpim mipela i kamap fri olgeta long nem bilong Jisas. Amen.

Nau lida i mas ritim dispela lista. Em i gutpela tru sapos wan wan man o meri i gat wanpela lista na ol i ken lukim. Givim ol taim long tingting gut long wan wan samting. Lida i ken tokim ol, tude yumi laik kamap ffi olgeta na yumi laik rausim ol dispela samting long laip bilong yumi.

Nau Mekim Dispela Prea

Bikpela God, mi askim yu long soim mi olgeta kain pasin bilong singautim spirit, na posin, na marila na kain kain pasin olsem i stap long laip bilong mi. Sekim laip bilong mi long taim mi liklik pikinini i kam inap long nau na soim mi olgeta samting nogut i stap long laip bilong mi. Mi laik rausim ol dispela samting na bihainim yu wanpela tasol. Amen.

Nau ol i mas lukim dispela lista i stap long pes 50 - 53, na makim olgeta wan wan i stap long laip bilong ol. Taim ol pinisim dispela lista, orait ol i mas i go bek long olgeta wan wan ol i bin makim na mekim dispela prea:

Papa God mi sori tru long mi bin wokim _______________________ pasin. Mi askim yu long lusim rong bilong mi, na mi no inap mekim dispela kain pasin moa.

Yumi mas mekim dispela prea long olgeta samting wan wan. Ol dispela wan wan pasin i olsem wanpela rop i pas long yumi na Satan i holim i stap. Yumi laik kamap ffi olgeta na yumi laik kamap strongpela Kristen, tasol olgeta taim Satan i wok long pulim yumi i go bek. Sapos yumi autim olgeta dispela samting wan wan na askim Jisas long lusim rong bilong yumi orait bai yumi kamap fri olgeta.

Bel nogut, Tingting Nogut, Bel Kros, Mangal

Satan i laik yusim kain kain samting bilong daunim Kristen laip bilong yumi wan wan. Sapos yumi holim bel nogut na kros o tingting nogut long bel bilong yumi orait yumi no inap save long strong bilong Holi Spirit long laip bilong yumi. Efesus 4.30-32 i tok yumi no ken givim bel hevi long Holi Spirit. Tasol yumi mas “rausim olgeta pasin bilong bel nogut na kros na belhat na bikmaus na tok bilas, na olgeta kain pasin nogut.” Yumi mas givim bel bilong yumi long ol arapela na lusim sin bilong ol, olsem Krais i bin lusim sin bilong yumi.

Yumi mas tingting long wan wan man o meri yu bin kros long en o tingting nogut long en na lusim rong bilong en. Em i gutpela long kisim wanpela pepa na raitim nem bilong olgeta man o meri i bin mekim nogut long yu na yu pilim bel nogut long en. Yu mas tingting i go bek long taim yu liklik pikinini na tingting long wan wan yia long laip bilong yu i kam inap long nau. Na yu mas askim Bikpela long helpim yu long lusim rong bilong ol dispela manmeri.

Yupela yet i no ken tingting long kros na pait. Oltaim yupela i mas painim rot bilong i stap wanbel wantaim olgeta man. Ol pren tru bilong mi, yupela yet i no ken bekim rong ol i mekim long yupela. Yupela i mas larim God i belhat long ol. Yupela i save, buk bilong God i gat tok olsem, "Bekim rong, em i wok bilong mi. Mi yet bai mi bekim rong bilong ol na mekim save long ol. Rom 12.18-19

Sapos yu holim rong bilong narapela long bel bilong yu na yu no laik lusim dispela rong, orait yu no kamap fri tru. Yu stap kalabus yet. Olsem na yu mas lusim rong na lusim dispela man o meri long han bilong Bikpela na Bikpela yet i ken stretim.

Yu ken prea olsem.

Bikpela mi bin kros /belnogut/ tingting nogut long _______________________. Tasol nau mi lusim rong bilong em na mi no laik tingim moa.

Mi lusim ________________________________ long han bilong yu na yu ken stretim dispela hevi. Na tu mi laik yu lusim olgeta rong bilong mi.

Yu mas mekim dispela prea long wan wan man o meri i stap long lista bilong yu. Sampela manmeri bai i gat longpela lista na arapela bai i gat sotpela lista. Tasol sapos yu bihainim dispela pasin bai yu painim nupela amamas i kamap long Kristen laip bilong yu.

Pamuk Pasin

Sampela manmeri i bin paul nabaut long pamuk pasin na bihain ol i tanim bel na bilip long Jisas. Tasol planti taim ol i no kamap fri olgeta long wanem, ol i no bin i go bek na autim olgeta dispela pasin nogut bilong bipo. Ol i katim pitpit, tasol ol i no kamautim as bilong pitpit, na em i isi long pitpit i gro gen. Sapos yu laik kamap fri olgeta, yu mas i go bek na askim God long soim wan wan taim yu bin mekim pamuk pasin o paulim meri o stilim meri na yu mas autim long Bikpela. Raitim wanpela lista long olgeta taim yu bin mekim pamuk pasin o paulim meri o stilim meri o sampela arapela kain pasin doti. Nau mekim dispela lista i kamap prea lista bilong yu na autim wan wan na askim Bikpela long lusim sin bilong yu wan wan.

Papa God, mi sori tru na mi sem tru long wanem, mi bin mekim ______________________ pasin wantaim _______________________ (nem bilong man o meri).

Bikpela mi askim yu long lusim sin bilong mi. Plis wasim bel na tingting bilong mi long blut bilong Jisas na mekim mi kamap fri olgeta na mi no ken i go bek gen long dispela pasin nogut.

Dispela bai i kisim sampela taim tasol yu no ken go hariap. Bodi bilong yu em i haus holi bilong Bikpela. Taim yu wok long autim na stretim olgeta dispela samting, yu wok long klinim tempel bilong Bikpela na mekim em i kamap holi. Sapos yu autim olgeta wan wan sin yu bin wokim, orait yu bai lukim bikpela senis i kamap long laip bilong yu.

Sapos yu bin lukim ol video i gat piksa nogut long em o yu bin lukim ol buk i gat ol piksa nogut o stori doti long en, orait autim wan wan long Bikpela na askim em long klinim olgeta tingting na bel bilong yu na mekim yu kamap fri olgeta. Baibel i promis long yumi, “... sapos yumi autim sin bilong yumi, orait God bai i... lusim sin bilong yumi. Na em bai i rausim olgeta pasin nogut i stap long yumi na mekim yumi i kamap klin” 1 Jon l.9.

Stretim Sin Bilong Tumbuna

Sin bilong tumbuna bilong yumi i ken givim hevi long yumi tude. Taim God i givim 10-pela lo em i givin wanpela strongpela tok.

Yupela i no ken brukim skru long wanpela giaman god o piksa na lotuim em, long wanem, mi Bikpela, mi God bilong yupela, na mi no inap larim wanpela giaman god i senisim mi. Nogat tru. Na ol manmeri i no laik tru long mi, ol i gat asua long dispela samting na mi bai mekim save long ol na long 3-pela na 4-pela lain tumbuna bilong ol i kamap bihain. Kisim Bek 20.5

Dispela i soim pasin bilong sin i no bagarapim man o meri i mekim sin tasol. Nogat. Dispela sin em inap givim hevi long ol pikinini na tumbuna pikinini bilong ol tu. Sapos wanpela i bin wok long toktok wantaim tewel bilong daiman o wokim posin o marila o sanguma samting orait, em i gat hevi na dispela hevi bai i go long ol pikinini bilong en na ol tumbuna pikinini bilong en tu. Olsem na yumi mas stretim ol dispela pasin nogut bilong bipo.

Nehemaia i bin prea na em i autim sin bilong ol tumbuna bilong en. “Mi tokaut tru olsem, mi wantaim ol tumbuna bilong mi, mipela i mekim sin pinis. Na i no mipela tasol. Nogat. Olgeta manmeri bilong Israel i bin mekim sin. Mipela i bin mekim pasin nogut long ai bilong yu na mipela i no bin bihainim tok bilong yu.” Nehemia 1.6-7

Yumi tu mas prea bai hevi bilong sin bilong ol tumbuna i no ken i kam pas long yumi o long ol pikinini bilong yumi. Sapos papa o mama i save wokim posin or pasin bilong glasman o sanguma, orait yumi mas autim na askim Bikpela long brukim dispela hevi bai i no ken i kam long yumi o long pikinini bilong yumi.

Papa God, ol tumbuna bilong mi i no save gut long yu na ol i bin wokim pasin bilong ________________________ na _______________________ na _____________________.

Nau mi wantaim ol famili bilong mi i givim laip bilong mipela long bihainim yu wanpeia tasol. Mipela i stap ananit long strong biiong blut bilong yu na mipela i askim yu long rausim na pinisim ol pasin nogut bilong tumbuna i laik holim pas long mipela, bai mipela i ken i stap fri tru. Mi prea long nem bilong Bikpela Jisas Krais. Amen- I Tru.

Tupela Testimoni

George i tok, “Bipo mi save raun wantaim wanpela raskal gang long Port Moresby. Mipela i bin yusim posin bilong helpim mipela hait long polis, na tu i gat posin bilong helpim mipela i opim ol lok long haus. Sampela i gat posin na ol i ting dispela posin bai i helpim ol na bai gan i no inap kilim ol. Sampeia bilong mipela i bin kisim bagarap long pait. Mi bin tanim bel na mi lusim ol dispela pasin. Tasol mi no bin autim olgeta samting long Bikpela. Mi stap Kristen, tasol mi no fri olgeta.

Wanpela taim mi go bek na wokim lista na autim olgeta samting nogut mi bin mekim bipo na putim wan wan aninit long blut bilong Krias, orait long dispela taim bikpela senis i kamap long laip bilong mi. Mi no stap wantaim tupela bel. Nogat. Mi kamap fri olgeta. Mi gat nupela amamas long laip bilong mi, na Kristen laip bilong mi i kamap strong moa.

Sampela taim mi bin painim hat long ritim Baibel na mekim prea. Tasol taim mi stretim olgeta samting bilong bipo na rausim ol skin diwai na ol arapela samting, ol dispela hevi i go pinis. Mi amamas tru Jisas i rausim olgeta pasin nogut long laip bilong mi na nau mi givim mi yet olgeta long Bikpela.”

Tomas i tok, “Bipo mi bin mekim planti pamuk pasin na paulim planti meri. Mi bin tanim bel na bilip long Jisas tasol planti taim, tingting bilong mi i save go bek na mi tingim gen ol pasin nogut mi bin mekim bipo. Planti taim Satan i wok long kirapim bel na tingting bilong mi long ol dispela pamuk pasin mi bin mekim bipo. Sampela taim Satan i givim tingting long mi. Em i tok, “Yu no inap i stap strongpela Kristen. Yu bin mekim planti sin tumas na yu no inap kamap fri.” Tasol mi gat strongpela laik long kamap fri olgeta. Wanpela taim mi go na stap wanpis long wanpela ples na mi wokim lista na mi raitim nem o ples bilong ol dispela taim mi bin mekim pasin pamuk. Mi askim Bikpela long helpim mi long tingim olgeta taim na ples. Mi pilim sem nogut tru long ol dispela pasin nogut mi bin mekim. Nau mi autim olgeta long Bikpela na askim em long klinim bel na tingting bilong mi long blut bilong Krais. Mi autim olgeta wan wan na mi no larim wanpela sin i hait i stap. Taim mi autim mi pilim sem no gut tru na bikpela ai wara i kapsait na mi pilim doti olgeta. Tasol taim mi autim olgeta pinis, mi pilim bikpela bel isi i kam insait long laip bilong mi. Mi save blut bilong Jisas i wasim mi na mekim bel na tingting bilong mi i kamap klin. Mi save Jisas i mekim mi kamap fri olgeta na pasin bilong bipo i no kalabusim mi moa.

Sampela taim Satan i laik kirapim tingting bilong mi long tingim gen ol dispela pasin nogut. Tasol mi tokaut stret. “Satan yu klia. Olgeta sin bilong mi i stap aninit long blut bilong Krais na nau mi stap fri. Long wanem, Baibel i tok, ‘Blut bilong Jisas, Pikinini Bilong God, em i save rausim olgeta sin bilong yumi na yumi kamap klin.’” Brata na susa, Jisas i kam bilong daunim na bagarapim olgeta wok bilong Satan. Yumi olgeta i bin mekim sin na Satan i kalabusim yumi. Tasol Jisas i laik mekim yu kamap fri olgeta. Em i gutpela tru sapos yu go bek na bihainim olgeta tok i stap long dispela sapta, na yu autim olgeta sin bilong yu na askim Jisas long wasim bel bilong yu. Sapos yu mekim olsem orait Jisas bai i mekim yu kamap fri olgeta.

Sapta 7

Rausim Spirit Bilong Sanguma

Jisas i kam bilong daunim na bagarapim wok bilong Satan. Planti taim Jisas i bin rausim ol spirit nogut, na ol disaipel i bin rausim ol spirit nogut long nem bilong Jisas. Na Philip na Pol tu i rausim ol spirit nogut long nem bilong Jisas. Tasol, olsem wanem long tude? Yumi inap rausim ol spirit nogut long nem bilong Jisas o nogat?

Yumi Kristen inap helpim man o meri i gat sanguma long kamap fri na bai dispela sanguma spirit i ken i go pinis o nogat? Yes. Strong bilong Jisas i no senis. Em i gat olgeta strong. Taim Jisas i stap long graun em i givim tok long ol spirit nogut na ol i bihainim em. Tude yumi Kristen i stap disaipel bilong Jisas, na em i laik yusim yumi long rausim ol spirit nogut i go. Jisas i laik yusim yumi long helpim ol manmeri i ken lusim kalabus bilong Satan na bai ol i ken i kamap fri olgeta.

Tasol olsem wanem na bai yumi ken rausim ol spirit bilong sanguma na ol arapela spirit nogut.

Redim Tim

Dispela wok bilong rausim spirit nogut i no liklik samting nating. Nogat. Em i strongpela wok long pait wantaim ol spirit nogut. Ol man bilong graun i save bung wantaim na redim bel na tingting na bihain ol i go pait. Olsem tasol, taim yumi laik pait wantaim Satan, yumi mas redi gut pastaim na bihain bai yumi go long pait.

Wanpela meri, nem bilong en Mata, i kam long Pasto Joe na tokim em, “Pasto, mi gat hevi. Tupela samting i stap na tupela i wok long bagarapim mi. Inap yu helpim mi.” Pasto i save Mata i tok bokis long sanguma. Pasto i tokim em, “Yes, God inap long helpim yu, na em bai i mekim yu kamap fri.” Pasto i tokim em. “Mi nidim sampela taim bilong redi gut tru. Nau em i Mande, na ating Trinde bai mipela i kam na bung wantaim yu.”

Pastor Joe i tingim tripela strongpela Kristen long sios bilong em. Dispela tripela i gat strongpela bilip na Kristen laip bilong ol i stap strong. Em i tokim ol, “Wanpela meri i gat hevi long sanguma na em i laik i kamap fri. Yu no ken autim dispela tok long narapela man o meri, tasol mi laik yupela i sapotim mi long prea. Yumi mas prea long God i ken brukim strong bilong Satan long laip bilong dispela meri, na bai yumi ken rausim spirit nogut long nem bilong Jisas. Yumi yet i mas i stap stret long ai bilong Bikpela bai i no gat wanpela samting long laip bilong yumi, inap pasim wok bilong God.” Tripela i wanbel na ol i no tokim narapela man o meri tasol ol i givim taim long prea. Ol i laik lukim dispela meri i kamap fri olgeta, na ol i prea bai strong bilong God i ken kamap ples klia.

Sanap Long Strong Bilong Jisas

Taim ol i kam bung, Pasto Joe i tokim Mata, “Mi bringim dispela tripela Kristen i kam bilong strongim yumi long prea. God i laik helpim yu na tude yu bai i kamap fri.”

Joe i mekim prea na i tok,

“Bikpela Jisas, mipela i amamas tru long yu bin winim Satan long diwai kros na yu gat strong na namba. Mipela i amamas tru long ol spirit nogut i aninit long yu na ol i mas harim na bihainim olgeta tok bilong yu. Mipela i save strong na biknem em i bilong yu wanpela tasol, na mipela i askim yu long soim strong bilong yu tude. Mipela prea bai yu ken karamapim mipela na famili bilong mipela tude long blut bilong Jisas, bai ol spirit nogut i no inap mekim wanpela samting nogut long mipela o long famili bilong mipela. Bikpela, mipela i askim yu long karamapim dispela ples olgeta long strong bilong blut bilong yu, na daunim olgeta trik o pasin nogut Satan i laik mekim tude. Dispela mi askim long strongpela nem bilong Jisas”.

Nau Joe i tok, “Long nem bilong Jisas, mi laik tokaut stret long ol spirit nogut i mas lusim dispela haus na i go pinis. Mipela i kam long nem bilong Jisas na Jisas em i het bilong olgeta samting. Mi tokim dispela spirit bilong sanguma. ‘Yu mas aninit long tok bilong mipela na yu no ken mekim sampela kranki pasin. Yu no ken mekim Mata i bikmaus o traut o sampela arapela kranki pasin. Long nem bilong Jisas mi tok nogat tru.’”

Dispela pasin Pasto Joe i mekim i soim yumi gutpela we long redi long rausim ol spirit nogut.

Yumi mas redim wanpela tim long helpim long prea.

Ol i mas mekim prea bipo long yumi stat long toktokwantaim long dispela man o meri

Yumi no ken bungim planti man meri.

Askim God long karamapim yumi long strong bilong blut bilongJisas.

Tokim spirit nogut long em i mas harim tok, na em i no ken bikhet.

Skulim Em Long Tok Bilong God

Satan i wok strong tru long pretim ol manmeri na giamanim ol, na dispela pasin i kalabusim ol. Namba wan samting yumi mas yusim long helpim ol i kamap fri em i tok tru bilong God. Jisas i tok, “Na yupela bai i save long tok tru, na tok tru bai i mekim yupela i kamap fri” Jon 8.32.

Yumi mas skulim ol manmeri na soim Jisas i strongpela moa na i winim olgeta strong bilong Satan. 01 spirit nogut i mas aninit long nem bilong Jisas na bihainim tok bilong em. Sampela taim ol spirit nogut i pretim ol manmeri na tokim ol, “Sapos yu laik rausim mi, bai mi kilim yu.” Dispela kain tok i pretim ol, olsem na yumi mas soim ol, Jisas i strongpela moa na em bai i rausim spirit nogut.

Yu ken autim stori long Jisas i rausim spirit nogut. Yu ken painim sampela stori long ol dispela ples long Baibel, Mak 1.21- 28, Mak 5.1-16, Matyu 14.17-18.

Yu ken ritim ol Baibel ves i tokaut long Jisas i gat biknem na ol kain kain spirit i stap aninit long em.

Krais i dai pinis, na long dispela bikpela strong bilong God, God i kirapim em na i bringim em i go sindavm long han sut bilong em long heven. Olsem na Krais i stap antap tru long olgeta kain strongpela spirit, na long olgeta hetman na long olgeta gavman, na long olgeta samting i gat strong. Efesus 1.21

... God i bin kirapim Jisas Krais long matmat, na nau Krais i go pinis long heven, na em i stap long han sut bilong God. Na ol ensel na ol strongpela spirit na olgeta samting i gat strong, olgeta i stap aninit long em. 1 Pita 3.21-22

Em i pinisim strong bilong ol strongpela spirit na olgeta kain samting i gat strong. Long diwai kros God i soim olgeta man olsem em i winim pinis ol dispela samting na i mekim ol i kamap olsem samting nating. Kolosi 1.15

Ol i mas save tru na bilip tru, Jisas i gat olgeta strong na em inap rausim sanguma na mekim ol i kamap fri olgeta. Ol i mas save wanpela de Jisas bai i tromoi Satan i go daun long bikpela hul na bai em i pinis olgeta (KTH 20.10). Ol i no ken pret long Satan. Nogat tru. Jisas i strongpela moa na em i winim em pinis.

Painimaut Stori

Em i gutpela long painimaut stori long em i kisim dispela spirit bilong sanguma olsem wanem. Sampela i bin kisim long mama o papa bilong em. Sampela i bin askim posin man long kisim sampela kain posin na posin man i bin givim sanguma spirit long em.

Askim em, “Yu save holim wanpela samting i save givim strong long yu olsem skin diwai o kawawar o bun bilong daiman o tanket samting?” Sapos em i gat sampela kain samting olsem, orait em i gutpela tru sapos em i rausim pastaim na bihain em i isi moa long em i kamap fri.

Askim em, “Olsem wanem long bilip bilong yu?” Yu bin tanim bel naaskim Jisas long tekewe sin o nogat.” Yu bin baptais o nogat? Taim yu bin baptais dispela spirit i bin mekim wanem?

Em i gutpela long helpim em i autim sin na askim Jisas long tekewe olgeta sin bilong em na mekim bel bilong em i klin.

Ol dispela Baibel ves i gutpela long helpim em:

Olsem na yupela i mas senisim tingting nogut bilong yupela, na tanim bel, na bai God i rausim ol sin bilong yupela. Sapos yupela i mekim olsem, orait Bikpelabai i givim nupela strong long yupela.

Aposel 3.19-20

. . . sapos yumi autim sin bilong yumi, orait God bai i . . . lusim sin bilong yumi. Na em bai i rausim olgeta pasin nogut i stap long yumi na mekim yumi i kamap klin.

1 Jon 1.9

Na blut bilong Jisas, Pikinini Bilong God, em i save rausim olgeta sin bilong yumi na yumi kamap klin.

1 Jon 1.7

Yu ken skulim em long dispela Baibel ves na bihain yu ken helpim em long prea na autim olgeta sin bilong en na askim Jisas long mekim em i kamap nupela. Em i mas save Jisas i bin dai long diwai kros bilong kisim bek em na blut bilong Jisas em inap tekewe olgeta sin bilong em.

Sapos Spirit Nogut I Bikhet

Satan em i man bilong trik na giaman na em i no laik harim tok. Tu em i laik pretim yumi bai yumi no ken rausim em. Wanpela pasto i wok long helpim wanpela man i gat spirit nogut, na spirit nogut i yusim maus bilong man na tokim pasto, “Mi bai kilim yu.” Tasol dispela pasto i save Jisas i gat moa strong na em i no surik liklik. Em i krosim dispela spirit nogut. Na i tokim em, “Yu spirit nogut, yu mas pasim maus. Jisas i winim yu pinis na yu no inap mekim wanpela samting.”

Bihain spirit nogut i mekim sampela moa tok, na gen pasto i tokim em, “Long nem bilong Jisas, mi tokim yu, ‘yu pasim maus’.” Yu no ken pret long em, tasol yu mas holim pas bilip na save Jisas i winim Satan pinis.

Narapela pasto i wok long tok wantaim wanpela man i gat spirit nogut na dispela man i go daun long graun na i stat long wokabaut olsem snek na mekim nois olsem snek. Dispela pasto i save long trik bilong Satan, na i save Satan i laik pretim em. Olsem na em i tok, “Long nem bilong Jisas mi tok strong long yu, ‘Yu no ken mekim dispela pasin moa. Dispela snek pasin i mas pinis nau long nem bilong Jisas.” Spirit nogut i harim tok na em i lusim dispela kranki pasin na dispela man i sindaun gen olsem bipo.

Baibel i tok, “Dispela Spirit i stap insait long yupela em i winim spirit i stap insait long ol man bilong graun” 1 Jon 4.4. Olsem na yumi no ken larim ol spirit nogut i pretim yumi. Jisas i gat bikpela namba na em i salim yumi long mekim wok bilong em. Olsem na yumi mas sanap strong na yumi no ken surik long spirit nogut. “Satan, dispela birua bilong yupela, em i olsem wanpela laion i singaut strong. Oltaim em i save raun bilong painim ol manmeri bilong kaikai. Tasol yupela i mas i stap strong long bilip na sakim em” 1 Pita 5.8-9.

Yu no ken pret long spirit nogut. Spirit nogut i mas aninit long Jisas. Olgeta taim yu mas tingim, “Mi wokman bilong Jisas Krais na mi mekim wok long nem bilong Jisas. Jisas i win pinis na mi save mipela tu bai i win.”

Brukim Strong Bilong Satan

Sapos wanpela i tok, “Papa (o mama) bilong mi i bin givim dispela spirit long mi,” bai yumi mekim wanem? Yu ken askim em, “Em i givim dispela spirit long yu long wanem taim? Yu yet i bin mekim sampela samting na yu kisim o dispela spirit i kam olsem wanem?” Ol i bin givim yu sampela samting bilong givim pawa long yu, olsem bun bilong daiman o skin diwai o kawawar samting o nogat? Sapos ol i bin givim kain samting olsem na dispela samting i stap klostu, orait em i mas kamapim long ples klia na rausim long nem bilong Jisas. Sapos em i holim dispela samting i stap, orait Satan tu bai i holim em.

Sapos em i kisim long mama o papa o long wanpela tumbuna bilong em, orait em i ken mekim kain prea olsem:

Bikpela Jisas, mi kam long yu na askim yu long mekim mi kamap fri olgeta. Mama (o papa o tumbuna) i bin givim dispela spirit nogut long mi. Mi laik kamap fri olgeta, na mi no laik dispela spirit nogut i stap moa. Mi laik i stap aninit long blut bilong Jisas na mi no laik holim sampela spirit nogut o pawa nogut i kam iong sait bilong mama (o papa) bilong mi. Bikpela mi askim yu long rausim na bagarapim na pinisim olgeta wok bilong Satan i bin kam long blut bilong papa bilong mi o long mama bilong mi. Mi askim yu long wasim mi long blut bilong Jisas na mekim mi i kamap hap bilong famili bilong God. Mi askim dispela long strongpela nem bilong Jisas Krais. Amen

Sampela manmeOri i gat sanguma long wanem ol i bin go long wanpela posin man bilong kisim sampela kain pawa bilong winim meri o painim kapul o sampela arapela samting. Sapos sanguma i kam long kain rot olsem orait em i mas autim dispela na bai em inap kamap fri.

Sapos man i ting long haitim sin bilong en, orait em i no inap i stap gut. Tasol sapos man i autim olgeta sin bilong en na i givim baksait long ol dispela sin, orait bai God i marimari long en. Sindaun 28.13

Bihain mi bin autim sin bilong mi long yu.

Mi no haitim pasin nogut bilong mi.

Mi tirig olsem, mi laik autim olgeta sin bilong

mi long Bikpela.

Mi autim pinis na yu lusim asua bilong mi,

na sin bilong mi tu.

Buk Song 32.5

Sapos em i gat sampela lip o skin diwai o ston o arapela samting bilong givim strong long em, orait em i mas rausim. God i bin givim dispela lo long ol Israel,

Yupela i mas kukim olgeta giaman god bilong ol... Yupela i no ken bringim ol dispela gaiman god i kam insait long haus bilong yupela. God i tok, ol dispela samting i mas bagarap, na sapos yupela i kisim bai yupela i bagarap wantaim. Ol dispela giaman God i samting nogut tru, olsem na yupela i mas givim baksait long ol. Lo 7.25-26

Giaman god em ol dispela samting ol manmeri i ting em bai givim strong long ol o was long ol. Sapos ol i no rausim, orait em isi long spirit nogut i kam bek gen. Planti manmeri i bilip tru long skin diwai samting i gat strong long helpim ol, olsem na ol i pret tru long lusim. Ol i pret sapos ol i lusim orait sampela kain bikpela sik o trabel bai painim ol. Olsem na yumi mas givim Baibel ves long ol na soim dispela skin diwai samting i no kam long God, tasol em i kam long man nogut. Sapos ol i bilip long God na rausim i go pinis, orait God bai i helpim ol na ol bai i kamap fri tru.

Em i ken kamautim ol dispela samting ol i gat bilip long en, na tokaut, “Mi no gat bilip moa long dispela samting. Mi bilip long Bikpela Jisas Krais wanpela tasol. Em tasol bai i was long mi na lukautim mi.” - Bihain em i ken kukim o rausim bai em i no inap kisim o holim gen.

Tokim Spirit Nogut Long Go Pinis

Yumi bin skulim em long strong bilong Jisas i winim strong bilong ol spirit nogut. Yumi bin painimaut em i kisim spirit nogut olsem wanem, na yumi bin kamautim ol tok hait na ol kain samting olsem skin diwai. Yumi bin helpim em i bilip tru long Jisas i bin dai long tekewe sin bilong em na long diwai kros Jisas i bin daunim na bagarapim olgeta wok bilong Satan.

Yu ken tok stret long spirit nogut wankain olsem Pol i bin tok, “Long nem bilong Jisas Krais, mi tokim yu, yu lusim dispela meri na yu go.” Sampela taim em bai i go wantu. Sampela taim yu mas tokim em gen na gen long em mas i go. Yu ken ritim sampela moa Baibel ves i tokaut long Jisas i bin winim Satan pinis long diwai kros. Sapos spirit nogut i bikhet na i no laik i go, i luk olsem sampela samting i hait i stap yet long laip bilong dispela man o meri na Satan i holim strong i stap. Askim Bikpela long sutim lait bilong en i kam insait long laip na bel bilong dispela man o meri na mekim olgeta samting nogut i kamap ples klia. Sapos yu mekim olsem, na em i autim olgeta samting i hait i stap, orait spirit nogut bai i no gat ples bilong hait moa na em bai i go pinis. Sampela taim dispela man o meri bai i tokaut. “Em i go pinis.” Sampela taim dispela man o meri bai i kus planti olsem em i laik rausim samting i pas long nek. Sampela taim spirit em i strong moa na em bai i mekim man o meri i pundaun na slip long graun na i luk olsem i dai pinis. Sapos samting olsem i kamap, yu no ken pret. Nogat. God i Bikpela nas em i gat olgeta strong, olsem na yu mas litimapim nem bilong Jisas na spirit nogut bai i go, na liklik taim bihain em bai i opim ai na bai i stap orait. Yu mas holim pas bilip. Jisas i strongpela moa na i winim Satan na taim yumi pas wantaim Jisas yumi tu ken rausim spirit nogut long nem bilong Jisas.

Strongim Em

Taim yu helpim wanpela man o meri i kamap fri na em i lusim pawa bilong Satan, orait yu mas lukautim em na strongim em. Yu no ken lusim em nating.

Long Luk 11.24-26, Jisas i tok long taim wanpela spirit nogut i lusim wanpela man, orait em bai i tingting long kam bek long olpela ples em i bin stap long en. Olsem na taim yu rausim spirit nogut long wanpela yu mas strongim Kristen laip bilong dispela man o meri. Yumi mas strongim Kristen laip bilong en bai spirit nogut i no ken kam bek na bagarapim em gen.

Narapela Kristen i mas i stap klostu long em na skulim em long Baibel ves. Sapos em i lainim Baibel ves dispela bai i helpim em i stap strong. Em i mas save tu long pasin bilong prea. Sapos arapela Kristen i strongim em na stap klostu long em, na prea long em, na skulim em long tok bilong Baibel, orait em bai i kamap strong. Tu em i mas askim God long pulapim em long Holi Spirit. Em i mas givim em yet olgeta long God na askim Holi Spirit long pulapim em na klinim olgeta hap long laip bilong em na bai em i stap strongpela Kristen na spirit nogut i no inap bagarapim em moa.

Sapta 8

Komyuniti I Mas Wok Wantaim

Long Daunim Sanguma

Jekop i wanpela tisa na em i harim wanpela gutpela pren bilong en, Tagu i bin dai taim wanpela kar i kapsait. Jekop na Tagu i bilong wanpela lain, na tupela i bin skul wantaim long komuniti skul na long hai skul. Jekop i lusim skul na em i go bek long ples bilong stap long haus krai wantaim ol famili bilong Tagu. Em i draivim kar bilong en i go na i kamap long ples long taim bilong wokim lotu bilong planim Tagu. Pasto i bin autim gutpela tok, na wanpela singsing grup bilong wanpela lotu i putim naispela yunifom i kam na singim naispela song tru. Ol i mekim prea na ol i lusim bodi bilong Tagu i go daun long hul. Ol manmeri i lukim Jekop i kam na ol i kam na holim pas na krai. Bihain ol i wokabaut i go bek long haus lain na ol i sori tru long yangpela laip bilong Tagu i lus pinis.

Wanpela wantok i kam na wokabaut wantaim Jekop na i tok, “Ol i wokim naispela lotu, tasol mi sori tru long tupela papamama bilong yu.” Jekop i kirap nogut na i tok, “Yu tok wanem? Wanem samting i kamap long papamama bilong mi?”

Pren bilong en i tok, “Sori, Jekop, tasol mi ting yu bin harim pinis. Ol lain i bin wari long Tagu i dai, na ol i wok long painimaut bilong wanem kar i kapsait na kilim em. Ol i toktok i go na ol i sutim tok long papamama bilong yu. Ol yangpela man i bin holim tupela na rausim klos bilong tupela. Ol i bin pasim rop long lek bilong tupela na pulim tupela long rot i go inap long 3 kilomita. Bihain ol i pasim han bilong tupela na putim het bilong tupela i go daun insait long pekpek long wanpela toilet na tupela i dai pinis insait long pekpek!”

Bel bilong Jekop i bruk olgeta. Em i krai nogut na i tok, ‘Wanem taim bai dispela kranki pasin bai i pinis. Sios i stap bilong mekim wanem wok? Sios i stap bilong mekim naispela prea na putim yunifom na wokim ol naispela song tasol? Wok bilong sios em bilong senisim komyuniti na senisim laip bilong ol manmeri. Wanem taim bai dispela pasin nogut i pinis?

Pasin Bilong Bagarapim Ol Manmeri

Planti stori i wankain long stori bilong Jekop i stap long planti ples long hailans na long nambis tu. Long wanpela ples long Simbu ol i sutim tok long tripela meri i gat sanguma na ol i putim ol insait long wanpela olpela haus kunai na kukim dispela haus, na ol meri i krai na bikmaus nogut tru na paia i kukim ol na ol i dai. Polis na gavman i save long dispela samting i kamap tasol ol polis i no mekim wanpela samting.

Long Wahgi ol i bin pasim han na lek bilong sampela long baklain na tromoi ol long wara Wahgi na ol i dai long wara. Long sampela ples ol i bin holim sampela meri, na ol i sutim tok long ol i gat sanguma. Ol meri i tok ol i no gat snguma, tasol ol man i hatim waia long paia na kukim skin bilong ol long paia i go inap long ol i tokaut.

Klostu long Goroka sampela i bin pasim han na lek bilong wanpela meri na putim insait long bikpela kofi bek na bihain ol i bin kapsaitim kerosin antap long em na kukim em na em i dai.

Sios Lida I Kisim Bagarap

Moses i wanpela lida long wanpela sios. Em i slip long haus bilong en long nait. Long moning taim tru 6-pela man i brukim dua bilong haus na i kam insait wantaim gan. Ol dispela man i no raskal tasol ol bilong lain bilong Moses yet. Ol i tok, “Yu tasol i sanguma na yu kilim Jon i dai.” Jon em i wanpela tisa i bin pundaun long baksait bilong kar na em bin i dai. Ol man i putim gan long het bilong Moses na tok strong long em, “Y u mas tokaut nau tasol. Sapos yu no tokaut bai mipela i kilim yu.” Ol i holimpas em na pulim em i kam ausait.

Moses i tok, “Mi no sanguma. Yupela i save long mi. Mi wanpela lida bilong sios. Mi no bin mekim wanpela samting bilong bagarapim Jon. Nogat tru.” Wanpela man i putim gan antap long het bilong en na pulim triga. Gan i pairap na Moses i pret nogut tru. Ol i kisim baklain i kam na pasim han bilong Moses. Ol i tromoi rop i go antap long wanpela strongpela han bilong diwai na pulim rop i go inap long Moses em i hangamap. Em i pilim pen nogut tru. Sampela i bringim paiwut i kam na laitim paia aninit long lek bilong em. Smok i go insait long nus na pes bilong em, hat bilong paia i kukim lek bilong en na em i pret moa yet.

Ol yangpela man i singaut, “Hariap. Yu mas tokaut. Mipela i save yu sanguma. Yu bin i go kaikai long haus bilong Jon, na sampela taim yutupela i raun long nait. Yu tasol i sanguma na kilim em.” Moses i lukim ol i wok long paitim meri bilong en tu. “Em i singaut na i tok, “Mipela i raun long nait bilong wokim lotu. Em yupela i save pinis. Mi no gat sanguma na yupela i save mi no gat asua.”

Nau tok pait i kamap. Sampela i tok Moses i no gat rong, tasol arapela i wok yet long sutim tok long em. Narapela man i kisim gan na pairapim gan klostu long het bilong Moses. Moses i ting em bai i dai. Wanpela yangpela man i putim kerosin long lek bilong Moses na paia i kukim na em i pilim pen moa yet. Moses i singaut na i bikmaus na em i ting em bai i dai olgeta. Pret i kisim em na i krai na bikmaus long God i mas helpim em.

Em i hangamap inap long sampela aua olgeta na bihain ol i lusim em i kam daun. Tingting bilong Moses i paul olgeta. Em i pret nogut tru. Ol man i bin stilim planti samting long haus bilong en. Moses i no pilim gut long stap bek long viles wantaim ol lain bilong en, olsem na em kisim meri na pikinini na ol liklik klos i stap yet na ol i go na stap wantaim ol lain tambu bilong em.

Moses i tingting planti. Ol Kristen i stap we? Bilong wanem ol komyuniti lida i larim ol yangpela man i bagarapim ol manmeri i no gat rong?

Ol dispela stori i kamapim sampela bikpela toktok.

Sanguma em i samting nogut tru, tasol yumi mas mekim wanem na bai yumi daunim sanguma?

I luk olsem planti taim sios i pasim maus na i no wok long stretim dispela hevi na sios i larim ol manmeri i bagarapim ol arapela.

Yumi tok, “Jisas i winim sanguma!” Sapos dispela tok i tru orait, sios i mas helpim ol dispela manmeri i gat sanguma. Pasin bilong paitim man o meri na kukim ol long paia i no inap rausim spirit nogut. Nogat tru.

We Bilong Stretim Hevi

Skulim ol Manmeri

Sios i no ken pasim maus. Ol pasto na sios lida i mas tokaut long we bilong daunim dispela hevi. Ol i mas givim sampela skul long ol manmeri, na ol inap mekim long lotu, na long haus man na long taim ol manmeri i kam bung.

Sanguma i kisim strong long wok bilong Satan.

Sanguma em i wok bilong spirit nogut na yumi mas wok long sait bilong spirit na daunim em.

Yumi no inap paitim na kukim man o meri na ting dispela bai i rausim spirit nogut.

Jisas i gat olgeta strong na em inap long rausim ol spirit nogut na mekim man na meri i kamap fri.

Ol manmeri i mas save wanpela de Jisas bai i daunim na pinisim Satan na olgeta kain spirit nogut.

Jisas i banisim olgeta man na meri i stap klostu long em na bai sanguma i no inap daunim o bagarapim ol.

God i bin givim namba long ol Kristen long rausim ol spirit nogut.

Komyuniti i Mas Lukautim Viles

Ol tok bilong sanguma i save kamap planti taim ol manmeri i dai klostu klostu. Tasol i gat planti as na man o meri i save dai. Yumi no ken kirap kwiktaim na sutim tok long sanguma.

Ol dokta i tok planti manmeri long PNG i dai, long wanem, ol yet i no lukautim ples bilong ol yet. Taim ol komyuniti i wok wantaim long lukautim ples na lukautim helt bilong ol manmeri orait planti i no painim sik na planti i no dai. Taim planti i no dai, orait stori na toktok bilong sanguma i go daun olgeta.

Olgeta haus wan wan i mas i gat toilet bilong ol.

Komyuniti i mas i gat klinpela wara na banisim wara bai wara i ken i stap klin.

Pik i mas i stap insait long banis bilong ol na ol i no ken raun insait long haus lain na viles.

Ol manmeri i mas wasim dis na plet bilong ol na ol i mas i gat ples bilong putim long san bai san i ken holim dis na mekim ol i stap klin.

Wan wan haus i mas i gat pipia hul bilong putim ol kain pipia i go insait long en. Sapos ol i mekim olsem bai sik i go daun.

Em i gutpela sapos ol i kisim moskito net i gat marasin long en na dispela bai i kilim natnat na daunim sik malaria insait long viles.

Ol viles lida i mas wok bung wantaim long daunim ol kros na bel nogut taim ol i liklik yet. Ol i no ken larim kros na bel nogut i go bikpela.

Sapos komyuniti i wok long kirapim ol manmeri long bihainim ol dispela lo bai planti sik i go daun na bai tok bilong sanguma i go daun.

Sios I Mas Wok Long Daunim Dispela Hevi Bilong Sanguma

Sios i mas wok long stretim dispela hevi, tasol sios i mas mekim sampela gutpela pasin pastaim na bai ol manmeri inap harim tok bilong sios.

Pasto na ol manmeri bilong sios i mas soim Kristen pasin long laip bilong ol. Pasin bilong ol i mas poroman wantaim tok bilong ol. Sapos ol i mekim gutpela tok tasol laip bilong ol i no poroman wantaim tok bilong ol, orait ol manmeri ino inap harim o bilipim tok bilong ol.

Ol lida bilong sios i mas save gut long bilip bilong ol na ol i mas save gut long tok bilong Baibel na holim pas long Bikpela. Sapos ol i stap olsem, orait ol bai inap long stretim ol dispela kain hevi.

Pasto na lida bilong sios i mas karim hevi wantaim ol manmeri na helpim ol taim wanpela i dai. Sapos ol i mekim olsem orait ol manmeri bai i stap redi long harim tok bilong ol na bihainim ol tok bilong ol.

Ol Sios I Mas Wok Bung Wantaim

Oi sios i mas wok bung wantaim bilong daunim ol dispela pasin bilong sanguma. Sampela viles i gat 3-pela o 4-pela sios i stap. Planti taim ol pasto bilong ol dispela sios i no save wok bung, tasol ol i resis long pulim ol man na meri i go long liklik lotu bilong ol yet. Dispela pasin i daunim strong bilong sios insait long komyuniti.

Ol sios lida i mas pasim tok na kamap wanbel na wok wantaim long daunim sanguma. Wanpela sios i no ken birua long narapela sios, tasol olgeta i mas wok bung wantaim long daunim Satan. Satan na pasin sanguma em i birua bilong olgeta manmeri na bilong olgeta sios.

Wok Wantaim Ol Yangpela

Planti taim ol yangpela i go pas long paitim na kukim na bagarapim ol manmeri. As bilong dispela em i olsem. Planti taim ol yangpela i stap nating. Ol i raun nating na ol i no gat amamas. Taim ol i paitim na bagarapim ol arapela manmeri ol i pilim ol i gat moa strong na ol i man tru. Sapos ol sios i wok klostu long ol yangpela na givim stia long ol na givim ol sampela gutpela wok long ol i ken mekim, orait ol i no inap i go insait long dispela pasin bilong bagarapim ol arapela manmeri56">

Mekim Prea

Baibel i tok, “Tru, mipela i save stap long dispela graun, tasol mipela i no save pait olsem ol man bilong graun. Olgeta samting bilong pait mipela i holim, ol i no samting bilong dispela graun. Nogat. Ol i gat strong bilong God, na ol inap brukim ol strongpela banis bilong ol birua” 2 Korin 10.3-4.

Yumi Kristen i mas pait na daunim sanguma. Tasol yumi no pait long han na paitim ol manmeri na kukim ol long paia samitng. Nogat. Tasol yumi mas pait long pasin bilong prea na bai yumi ken winim ol pasin nogut.

Sampela Kristen i wokim “prea wokabaut.” Ol i kirap long moningtaim tru na i wokabaut long viles na i prea long wan wan haus na prea bai God i ken blesim viles na God i ken daunim na pinisim olgeta kain pasin bilong posin o marila samting.

Sapos ol i save long sampela man o meri i gat sanguma, orait ol i ken prea long God i ken daunim strong bilong dispela sanguma na bai ol dispela manmeri i ken kamap fri olgeta long pasin bilong sanguma.

Long taim wanpela i dai ol Kristen i ken prea bai God i givim bel isi long ol manmeri na bai pasin bilong bel hat na kros na planti tok bilong sanguma i no ken kamap.

Long wanpela ples ol manmeri i singautim wanpela glasmeri long kam na painimaut as bilong wanpela man i dai. Pasto i lukim dispela na i save dispela bai i opim rot long planti tok long sanguma na sampela manmeri bai i kisim bagarap. Em i bungim ol Kristen na ol i mekim prea bai Bikpela i ken pasim ol wok bilong dispela glasmeri. Meri i kam na i mekim ol kain kain samting bilong painimaut bilong wanem man i dai, tasol em i no inap. Tripela de em i wok long traim tasol em i no inap na i tokim ol manmeri, “Samting i pasim pawa bilong mi long viles bilong yupela na mi no inap save long as bilong tok.”

Dispela tok bilong sanguma i dai na ol manmeri i no sutim tok long husat i bin kilim man i dai.

Bung Wantaim

Sapos ol manmeri i toktok planti long sanguma na ol i holim wanpela meri o man na ol i laik paitim em na mekim nogut long em, orait bai ol Kristen i ken mekim wanem? Taim bel bilong ol manmeri i kirap long paitim narapela em i hat Iong pasim ol. Tasol yumi no ken i stap nating. Ol Kristen na sios lida bilong sios long viles i mas bung wantaim.

Em i gutpela long bung wantaim na mekim prea na askim God long daunim olgeta pasin nogut na bringim bel isi long ol manmeri.

Ol pasto na sios lida i mas bung wantaim na go long dispela ples we ol i holim dispela man o meri. Ol i ken tokaut, “Sapos dispela meri o man i gat sanguma orait em i samting bilong mipela i ken stretim. Long pasin bilong lotu mipela i ken rausim ol spirit nogut na bai sanguma pasin i ken pinis olgeta.”

Sanguma em i samting i kam long spirit nogut, na pasin bilong paitim ol na kukim ol i no inap rausim spirit nogut. Jisas i dai na i kirap bek na em i gat olgeta strong na em inap long rausim ol spirit nogut.

Sapos ol i putim dispela man o meri long han bilong ol sios lida orait ol i ken bihainim ol tok i stap long Sapta 6 na ol i ken rausim spirit nogut.58">

Sapta 9

No Ken Pret

Satan i save giaman na i save pretim ol man. Planti manmeri i pret nogut tru long sanguma. Sampela i kisim ol skin diwai o kain kain samting bilong was long ol. Tasol Baibel i tok God em i ples hait bilong yumi.

Bikpela, yu save strongim mi na mi laikim yu tumas.

Bikpela em i strongpela banis bilong mi.

Em i olsem ston i haitim mi,

na em i save kisim bek mi long han bilong ol birua.

God bilong mi em i olsem bikpela ston

mi save go long en na hait long ol birua.

Bikpela i olsem hap plang bilong mi

na em i haitim mi long ol birua.

Em i gat strong bilong kisim bek mi na lukautim mi.

Em i olsem strongpela banis bilong mi.

Mi beten long Bikpela na em i helpim mi,

na ol birua i no inap bagarapim mi.

Yumi mas litimapim nem bilong Bikpela.

Buk Song 18.1-3

Yumi ken amamas. God i stap wantaim yumi na strong bilong en i moa yet na i winim olgeta strong bilong dispela graun. Wanpela taim bikpela ami i kam bilong pait long ol Israel. Ol i kam wantaim planti soldia na ol hos na karis na ol strongpela samting bilong pait. Long dispela taim Hesekia i tokim ol manmeri bilong Israel.

Yupela i mas sanap strong na i no ken pret long king bilong Asiria wantaim bikpela lain ami bilong en. I tru, ol i gat bikpela strong, tasol yumi gat bikpela strong moa i winim strong bilong ol. King bilong Asiria i kisim strong bilong em long ol man, tasol strong bilong yumi i kam long God, Bikpela bilong yumi. Em i stap wantaim yumi na bai em i helpim yumi na i daunim ol birua bilong yumi." 2 Stori 32.7-8

Taimil i meri bilong wanpela pasto na em wantaim man bilong en i bin i go long wanpela ples long Madang Provins. Tupela i go long kirapim sios long wanpela nupela viles. Ol i stap tupela wik tasol na man bilong en i go long wanpela skul bilong ol pasto na Taimil i stap long liklik haus pasto wataim tupela liklik pikinini bilong en.

Wanpela apinun em i sindaun arere long haus bilong en na em i lukim wanpela dok i kam raun long haus. Dok i wok long smelim olgeta samting na Taimil i les long dispela dok olsem na em i kisim wanpela ston na tromoi long dok. Ston i paitim dok na dok i singaut “mama mama!” na em i ranewe. Taimil i kirap nogut, tasol dok i go pnis na em i no wari moa.

Bihain liklik em i go insait long haus na em i opim Baibel na em i laik redi long wokim klas bilong ol nupela Kristen long dispela viles. Em ritim Baibel tasol em i pilim ai bilong en i hevi na em i pilim kol i stat long holim lek bilong en na kol i wok long kam antap na i holim planti hap bilong bodi bilong em.

Wanpela tingting i kamap long em. “Yu bai i dai na i nogat wanpela long hia bai i sori long yu. Dispela em i no asples bilong yu na nogut yu bagarap long hia.”

Taimil i kirap nogut na opim ai na tok, “Jisas helpim mi. Yu bin singautim mitupela i kam long hia na mitupela i redi long mekim wok long hia. Sapos yu laikim mitupela i dai long hia em i orait. Mipela i wokman na wok meri bilong yu.”

Pret i go pinis tasol bihain long 10 o 15 minit dispela kol i kam holim lek bilong en i gen na kol i wok long kam antap gen. Nau kol i holim em strong na em i hat long pulim win. Wanpela tingting i kam gen long em. “Yu bai i dai, na husat bai i lukautim pikinini bilong yu. Man bilong yu i no inap i kam kwik. Na sapos yu dai bai wanem samting i kamap long pikinini bilong yu? Em bai i dring susu olsem wanem sapos yu dai?”

Taimil i kirap na singaut, “Bikpela! Dispela tingting i kam long yu o i kam long man nogut? Mi kam long mekim wok bilong yu na mi redi long dai long yu. Tasol dispela kain tingting i stap we na i kam. Bikpela, plis soim mi as bilong dispela kain samting i kamap long mi.” Long dispela taim Bikpela i opim ai bilong spirit bilong en. Em i luk luk i go antap long ruf bilong haus antap long dispela bet em i slip long en, na em i lukim tupela bikpela pusiket i gat yelopela ai i lukluk long em. Tasol taim Taimil i lukim ol, tupela i pundaun na i slip long bet bilong Taimil na tupela i no muv. Em i lukluk long sait bilong bet na wanpela bikpela snek i stap. Em i pasim maus na i lukluk long em i stap. Baksait long snek em i lukim rat na kain kain abus i stap ol i sindaun na lukluk long em i stap.

Taimil i pulim pikinini i kam klostu long em, na em i yusim olgeta strong bilong en na i sanap. Nau em i lukluk long ol dispela animal i stap na i tokim em, “Long nem bilong Jisas Krais, Yupela olgeta i mas lusim haus bilong mi na go ausait.” Nau ol i stat long muv. Tasol ol i no wokabaut long lek na i go ausait. Nogat. I luk olsem ol inogat strong na ol i tantanim i go ausait. Em i luk olsem wanpela bikpela brum i brumim ol animal na ol i go ausait long dua bilong haus.

Taimil i go long narapela haus klostu na i tokim ol, “Wanpela sanguma i bin kam long haus bilong mi na i traim long bagarapim mi.” Ol i laitim lam na i kam na raunim haus tasol ol i no lukim wanpela man o meri.” Taimil i save Satan i salim traim bilong pretim em na rausim em bai em i ken lusim wok na go bek long as ples.

Em i mekim prea na i tok, “Bikpela Jisas helpim mipela. Mipela i kam long autim gutnius bilong yu i go long ol dispela manmeri. Yu mas strongim mipela bai mipela i no ken pret na ranewe. Bikpela, yu mas soim mi nem bilong husat i sanguma na i wok long bagarapim mipela.” Em i pasim maus na em i wet i stap. Bihain wanpela nem i kam long tingting bilong em. Taimil i nupela long dispela viles em i stap tupela wik tasol na em i no save long nem bilong ol manmeri. Long moningtaim em i askim ol manmeri, “I gat wanpela meri long hia i gat nem “Lita” o no gat?” Ol i tok, “Yes, i gat wanpela meri Lita i stap. Mipela i bin ting olsem em mi wanpela sanguma meri. Tasol olsem wanem na yu askim long nem bilong em?” Taimil i tok, “Mi askim Bikpela na em i soim mi long nait.”

Taimil i singautim Lita i kam long haus bilong em. Lita i kam wantaim pret, tasol Taimil i go sindaun wantaim em na i tok. “Mi lukim pawa bilong yu. Tasol yu lukim strong bilong God bilong mi. Husat i gat moa strong?” Lita i tok, “Em i tru. Olsamtingmi gat i no gat strong. Strong bilong God bilong yu em i moa moa yet.” Nau Taimil i stat long tokim em long strong bilong Jisas i winim strong bilong ol kain spirit bilong dispela graun.

Yumi ken amamas tru long dispela promis bilong God.

Ol manmeri bilong mi, yupela i no ken pret na bun guria... Ating i gat narapela god olsem mi i stap, a? Mi no save long wanpela. Mi wanpela tasol i stap olsem strongpela ples hait bilong yupela. Aisaia 44.8

Strongpela Posin Man I Bagarap

Haiti em i wanpela ailan kantri i stap long Not Amerika, na pasin bilong sanguma i strong moa yet long dispela kantri. Ol sanguma dokta na posin man i gat moa pawa na ol i wok long ples klia. Long 1997, gavman i tok orait long wan wan taun i ken wokim wanpela bikpela kaving long het spirit bilong Haiti na sanapin long namel long taun. Planti taun i givim wok long ol man i gat save sapim diwai na ol i wokim bikpela kaving long het spirit bilong ol. Long wanpela taun wanpela pasto i stap na em i tingting planti. Em i no laik tru long ol i wokim kaving long het spirit na sanapim namel stret long taun bilong em. Em i prea planti na i askim God, “God yu laik mi mekim wanem?” Em i pilim God i tokim em long kisim akis bilong en i go long nait na katim na brukim dispela kaving.

Ol i bin wokim kaving na ol i makim wanpela bikpela de bilong amamas long dispela piksa bilong het spirit. Long biknait tru pasto i kisim akis bilong en i go na em i katim dispela kaving na bagarapim olgeta. Em i go bek long haus na i tokim meri bilong en long wanem samting em i bin mekim. Em i prea planti na i askim God long banisim em wantaim famili bilong en. Em i save ol manmeri bai i belhat tru na ol bai i laik kilim em.

Long moningtaim tru taim tulait i bruk, pasto i harim planti manmeri i pairap na bikmaus i stap. Em i lukluk long windo na planti handet man i raunim haus bilong em. Fransait long ol em i lukim 4- pela man i gat nem long wokim posin na sanguma na ol i kam wantaim akis na bus naip. Pasto i lukim ol i kam wantaim busnaip na i tingim, “Mi tu mas kisim bainat bilong mi.” Olsem na em i kisim Baibel bilong en.

Pasto i tok gutbai long meri na pikinini bilong en. Em i tok, “Bikpela, mi mekim dispela wok long nem bilong yu. Mi stap long han bilong yu nau.” Em i holim Baibel bilong en long ples klia na i opim dua na i wokabaut i go ausait.

Ol man meri i lukim em i kam ausait wantaim Baibel na wantu ol i bikmaus na tanim na i ranewe. Dispela olgeta 500 manmeri i ranewe. Ol posin man tu i lusim busnaip na ranewe. Pasto i kirap nogut. Em i lukluk long baksait long em, tasol i no gat wanpela man i stap. Em i tok, “Tenkyu Bikpela.” Em i go bek insait long haus na em wantaim famili bilong en i mekim beten na givim biknem na tenkyu long God i bin lukautim ol.

Tripela de i go pinis na pasto i harim stori olsem 3-pela bilong ol dispela sanguma man i bin i dai pinis. Long wanpela de bihain dispela arapela sanguma man i kam long pasto. Em i tok, “Plis pasto, mi pret tru, na mi no laik i dai. Mi lukim strong bilong God na mi laik tanim bel. Strong bilong God i moa yet.” Dispelaman i autim olgeta pasin nogut na i kukim olgeta posin samting bilong en na laip bilong em i senis olgeta. Pasto i askim em, “Yupela i bin kam long kilim mi, tasol taim mi kam ausait yupela olgeta i bin ranewe. Bilong wanem yupela i ranewe?”

Dispela man i tok, “Mipela i lukim yu kam ausait wantaim Baibel na baksait long yu wanpela traipela man tru i kam ausait. Klos bilong en i wait moa yet na em i holim wanpela traipela bainat long han bilong em na em i laik pinisim mipela, olsem na mipela i ranewe.”

Tru tumas God i gat olgeta strong. Na em i bin tok olsem, “Olsem na yu mas sanap strong na yu no ken pret, na yu no ken surik long wanpela samting. Long wanem, mi God, Bikpela bilong yu, bai mi go wantaim yu long olgeta hap" Josua 1.9.

Na tu Baibel i tok “Ensel bilong Bikpela i save stap klostu long ol manmeri i aninit long Bikpela, na em i save helpim ol bai ol i no kisim bagarap” Buk Song 34.7.

No Ken Ranewe

Kaula i wanpela pasto na sios i bin makim Kaula long go na wok olsem het pasto long wanpela distrik. Em bai i wok long strongim na givim stia long ol arapela pasto long dispela ples. Kaula i go wantaim famili bilong en na ol i stap long haus pasto. I no longpela taim na kain kain samting nogut i wok long kamap long haus bilong en. Wanpela de ol i pilim haus i guria na ol i kirap nogut na ranewe i go ausait, tasol ol arapela man i no pilim wanpela guria, na Kaula i tingting planti. Bilong wanem haus bilong en i guria na ol arapela haus i no guria.

Sampela taim Kaula i harim wanpela i kam paitim dua. Tasol taim em i go ausait i no gat wanpela i stap. Dispela samting i kamap long moning tain tru, na long san, na long biknait. Gen na gen wanpela i kam paitim dua, tasol taim ol i opim dua i no gat wanpela i stap.

Sampela taim pikinini i sik, tasol taim em i go long haus sik ol dokta i lukim na ol i no painim wanpela as bilong sik. Pikinini i skin hat nating na krai pianti.

Wanpela taim olgeta glas long windo i bruk nating na paia i kam insait long haus na ol i singuat long nem bilong Jisas na paia i go pinis. Ol i luksave, Satan i wok long kain kain rot long pretim ol na mekim ol i ranewe.

Kaula i bungim famili bilong en na ol i tok, “God i singautim mipela long kam long hia, na Satan i no inap mekim mipela i ranewe. God i gat olgeta strong na em bai i helpim mipela long winim dispela hevi.”

Ol i laik i stap strong, tasol sampela Kristen i no gat strongpela bilip na ol i mekim kain kain tok i laik slekim bilip bilong ol. Tasol ol i sanap strong. Wanpela Baibel ves i strongim ol. “... Dispela Spirit i stap insait long yupela em i winim spirit i stap insait long ol man bilong graun” 1 Jon 4.4. Ol i save sapos man i sanguma, o wokim posin o yusim marila, ol bai i lus, long wanem, God i gat olgeta strong. Ol i save Holi Spirit i stap wantaim ol na em i strong moa yet na em i winim olgeta kain kain spirit bilong dispela graun.

Ol i prea na lainim Baibel ves tasol kain kain samting i wok long kam yet bilong pretim ol. Wanpela nait Kaula i tok, “Mi les pinis long dispela het spirit i wok long traim na pretim mipela. Sapos em i gat tok long mi, orait mi papa bilong dispela haus na em i mas kam na tok stret long mi. Em i no ken wok long givim sik long pikinini o mekim ol arapela kain pasin bilong pretim famili.”

Kaula i tokim meri pikinini long go slip na em i pasim dua long rum bilong ol. Nau em i go ausait long dua bilong haus na i lukluk long skai na i tok, “Orait mi laik yu harim tok bilong mi. Sapos yu gat tok long mi orait yu kam na tok stret long mi. Mi redi na mi wetim yu i stap.” Em i opim dua bilong haus bai dua i op olgeta na em i go insait na i sindaun long tebol na em i opim Baibel.

Em i wet long 8 klok i go long 9 klok na i go long 10 klok na i no gat wanpela samting i kamap. Em i go ausait na i tok gen, “Harim. Sapos yu gat tok long mi orait yu kam na tok stret long mi. Dua i op i stap. Yu kam. Mi redi na mi wetim yu.”

Tasol 11 klok na 12 klok i kam i go na i no gat wanpela samting i kamap. Nogat tru. Long 2 klok moning em i go ausait gen. Kaula i tok, “Mi givim taim long yu long kam na tok wantaim mi, tasol yu no kam. Orait dispela taim i pinis. Nau mi tok stret long yu. Mi tok tambu long yu long strongpela nem bilong Jisas Krais. Jisas i bin winim yu long diwai kros na daunim yu olgeta. Mi wokman bilong Jisas Krais na long nem bilong Jisas mi tambuim yu long kam bek gen long dispela haus. Yu mas i go na i go olgeta, na mi pasim rot bilong yu long blut bilong Jisas Krais na yu no ken kam bek gen.”

Kaula i go bek insait long haus na i pasim dua. Na bihain i no gat narapela samting i kamap gen long haus bilong en. Ol dispela spirit nogut i bin givim hevi long famili i go pinis na i go olgeta.

Tru tumas. Jisas i winim sanguma na em i winim ol kain kain pawa bilong tudak.

Jisas i win long diwai kros

I winim Satan long matmat.

I winim dai na i kirap bek

Jisas i win oltaim

Haleluya, Jisas i win

Haleluya i winim dai

Haleluya kirap bek

Jisas i win oltaim.

Table of Contents

JISAS

Winim

SANGUMA

Sapta 1

Sanguma

Sapta 2

Sanguma Em I Wanem Kain Pawa?

Sapta 3

Jisas I Winim Satan

Sapta 4

King Jisas I Gat Namba

Sapta 5

Helpim Ol i Kamap Orait

Sapta 6

Kamap Fri Olgeta

Sapta 7

Rausim Spirit Bilong Sanguma

Sapta 8

Komyuniti I Mas Wok Wantaim Long Daunim Sanguma

Sapta 9

No Ken Pret